Mera Vlade | Finansiranje prosvetnog sistema\nNova vlada će između ostalog pred sobom imati zadatak da optimizuje sadašnji sistem finansiranja obrazovanja kako bi on odgovarao novim obrazovnim potrebama, ali i novoj demografskoj slici u kojoj se broj učenika konstatno smanjuje. U predizbornoj kampanji stranke su se uglavnom usmerile na obećanja o povećanju stipendija i broja studenata koji će primati neku vrstu pomoći iz budžeta. Ipak, treba imati u vidu da će ekonomska kriza značajno uticati na realizaciju tih obećanja.\nMart 2014: Premijer je u ekspozeu obećao uspostavljanje novog modela finansiranja nauke po ugledu na praksu ostalih razvijenih zemalja u svetu. To podrazumeva konstituisanje fonda koji će na bazi stručnosti dugoročno kreirati strategiju naučnoistraživačkog i tehnološkog razvoja, ocenjivati naučne projekte i raspisivati konkurse za finansiranje naučnoistraživačkog rada.\nFebruar 2014 – mart: Socijalisti su ponovo istakli da će proširiti sredstva namenjena finansiranju studenata iz budžeta u odnosu 70% budžetskih naspram 30% samofinansirajućih.\nFebruar 2016: Štrajk upozorenja prosvetnih radnika održan je 25. februara. Prema podacima Ministarstva prosvete, štrajk je održan u 302 osnovne škole i 151 srednjoj školi. Sa druge strane, četiri reprezentativna sindikata prosvete saopštila su da je štrajk upozorenja organizovan u oko 1.500 škola u kojima nije održan prvi čas u prepodnevnoj smeni.\nDecembar 2015: Na listi tehnoloških viškova u školama trenutno je 3.277 ljudi i to su oni koji su zasnovali radni odnos sa punim fondom, ali su u međuvremenu ostali bez časova. Najviše ih je među nastavnim osobljem u osnovnim školama – 1.177, a 747 među nenastavnim, dok je u srednjim školama višak 1.066 nastavnika i 253 nenastavnog kadra.\n- Ministar prosvete Srđan Verbić izjavio je da će do kraja 2015. godine, nekoliko stotina zaposlenih otići iz prosvete, a da su među njima samo oni koji su se izjasnili da to žele i malobrojni koji u normi nemaju nijedan čas.\n- Ministar prosvete Srđan Verbić izjavio je da su zaposleni u dve trećine škola u Srbiji u ponedeljak dobili jednokratnu pomoć od 7.000 dinara a da bi čitav proces trebalo da bude završen danas.\nNovembar 2015: Ministar prosvete, nauke i tehnološkog razvoja Srđan Verbić posetio je Srednju školu “Vuk Karadžić” u Ljuboviji u kojoj je u okviru programa “Modernizacija škola” rekonstruisana fiskulturna sala. Ministar Verbić je zajedno sa direktorom škole Milanom Jovanovićem posetio završene radove na rekonstrukciji sale za koju je izdvojeno 1,6 miliona dinara.\n- Ministar prosvete Srđan Verbić izjavio je da u prosveti ne postoji višak zaposlenih, već da je potrebno uraditi ukrupnjavanje norme. Ministar je objasnio da vrlo lako može da se desi, ukoliko bude manje onih koji su angažovani po ugovoru, uz dovoljan broj onih koji bi da uzmu otpremninu, da niko od stalno zaposlenih ne dobije otkaz.\n- Ministar prosvete, nauke i tehnološkog razvoja Srđan Verbić i predstavnici sindikata obrazovanja potpisali su u ministarstvu Poseban kolektivni ugovor za zaposlene u ustanovama studentskog standarda čije je osnivač Republika Srbija.\n- Vlada Srbije usvojila je predlog Odbora za finansije da se isplati jednokratna pomoć od 7.000 dinara zaposlenima u predškolskim ustanovama. Vlada će amandman kojim je obuhvaćeno 24.900 radnika hitno uputiti poslanicima na usvajanje. Kako RTS prenosi, Samostalni sindikat predškolskog vaspitanja i obrazovanja saopštio je da planirani štrajk neće biti održan.\n- Ministar finansija Dušan Vujović izjavio je da bi svi zaposleni u prosveti, ako budu usvojene dopune Zakona o budžetu, jednokratno trebalo da dobiju 7.000 dinara pomoći. On je objasnio da će pomoć od 7.000 dinara, pored zaposlenih u osnovnim i srednjim školama dobiti zaposleni u višem i visokom obrazovanju i ustanovama učeničkog i studentskog standarda, odnosno 135.021 radnik, kao i da će naredne godine prosvetnim radnicima biti povećane plate četiri odsto.\nMinistar Srđan Verbić izjavio je da oni predstavnici sindikata koji smatraju da pomoć od 7.000 dinara nije fer, mogu to da vrate u republički budžet.\nPremijer Vučić je ocenio da je jednokratna pomoć od 7.000 dinara i povećanje plate od četiri odsto za prosvetne radnike značajno i dodao da misli da su prosvetni radnici radosni zbog toga.\nNa sednici skupštinskog Odbora za obrazovanje, nauku, tehnološki razvoj i informatičko društvo rečeno je da jednokratnu pomoć u iznosu od 6.000 dinara zaposleni u u ustanovama osnovnog i srednjeg obrazovanja i ustanovama učeničkog standarda mogu da očekuju krajem novembra ili početkom decembra.\n- Zaposleni u prosveti, od profesora i učitelja do čistačice, već početkom decembra mogli bi da osim na platu računaju i na dodatnih 6.000 dinara koje će im država isplatiti kao vid pomoći koja je dogovorena nakon štrajka prosvetara. Međunarodni monetarni fond dao je Vladi Srbije zeleno svetlo za povećanje penzija i plata, ali će odluka o iznosu biti doneta u narednih sedam dana.\nOktobar 2015: U skladu sa ranije datim najavama, članovi četiri reprezentativna sindikata obrazovanja sproveli su 28. oktobra štrajk upozorenja neodržavanjem prvih časova u prepodnevnoj i popodnevnoj smeni.\nPošto Vlada Srbije nije ispunila obaveze prema prosvetarima u pogledu isplate jednokratne zarade u visini prosečne plate i formiranju platnih razreda, na šta se obavezala još u aprilu, škole članice sva četiri reprezentativna Sindikata će 28.oktobra stupiti u jednodnevni štrajk upozorenja tako što neće održati prvi čas u obema smenama.\nPredstavnici četiri reprezentativnih sindikata uputili su dopis premijeru Vučiću sa zahtevom da ih hitno primi.\n- Četiri sindikata prosvetnih radnika najavila su za 28. oktobar jednočasovni štrajk upozorenja, ukoliko Ministarstvo prosvete do tada ne ispuni njihove zahteve. Oni traže da se utvrdi datum i visina isplate jednokratne pomoći, ali i da bude donet Zakon o platama zaposlenih u javnim službama koji će urediti pravednu raspodelu zarada.\nZajedničku Odluku četiri reprezentativna sindikata o održavanju štrajka upozorenje možete pogledati ovde.\n- Ministar prosvete Srđan Verbić izjavio je da je razgovarao sa ministrom finansija Dušanom Vujovićem u vezi sa najavljenim štrajkom prosvetara, te da je Vujović rekao da “ima para za prosvetu” ali da je rok 31. decembar.\n- Četiri reprezentativna sindikata prosvetnih radnika ne odustaju od štrajka upozorenja koji će u školama biti održan 28. oktobra. Toga dana, Slobodan Brajković, predsednik Sindikata radnika u prosveti Srbije (SRPS), neće biti prvog časa u prepodnevnoj i poslepodnevnoj smeni.\nSeptembar 2015: Predstavnici sva četiri reprezentativna sindikata obrazovanja najavili su da je jednodnevni štrajk upozorenja u školama je gotovo izvestan i da će biti održan krajem oktobra ili početkom novembra.\n- Nova školska godina za oko 900.000 osnovaca i srednjoškolaca u Srbiji počela je 1. septembra. Početak škole nije pratio štrajk, jer se prosvetni radnici nadaju realizaciji dogovora sa vladom o uvođenju platnih razreda od januara 2016.\n- Nakon konsultacija sa nadležnim Ministarstvom državne uprave i lokalane samouprave u vezi sa primenom Zakona o načinu određivanja maksimalnog broja zaposlenih u javnom sektoru, ministar prosvete Srđan Verbić uputio je obaveštenje direktorima škola u da zaposlenima koji posle 12. oktobra 2015. godine ispune uslov za starosnu penziju od 60 godina i šest meseci života, odnsno 61 godinu života u 2016. godini ponude nastavak radnog odnosa u skladu sa potrebama tog radnog mesta do kraja školske 2015/2016. godine.\nAvgust 2015: Na jugu Srbije trenutno ima 143 nezaposlena profesora razredne nastave, 48 diplomiranih učitelja i 14 master učitelja, ukupno njih 205, saoštila je NSZ.\n- Oko 4.500 zaposlenih u obrazovanju su tehnološki viškovi, bilo bez ijednog časa ili dela norme, pokazuju prvi podaci koji su objavljeni na sajtu Ministarstva prosvete. Iako je 15. avgust bio krajnji rok da direktori škola dostave podatke o tehnološkim viškovima, iz sindikata obrazovanja poručuju da će se pravo stanje znati tek oko 1. septembra.\n- Na sajtu Ministarstva prosvete danas je objavljena lista potreba škola, rekao je ministar prosvete Srđan Verbić navodeći da u obrazovnom sistemu postoji potreba za još 3.600 mesta za zapošljavanja mladih koji su godinama čekali posao.\n- Ministar prosvete, nauke i tehnološkog razvoja Srđan Verbić i predstavnici sindikata prosvete saglasili su se da neće biti novih konkursa za zapošljavanje. Istaknuto je da će samo manjem broju nastavnika koji rade u nastavi biti ponuđene otpremnine. Dogovor je da se one ponude prvo starijim kolegama, a da mlađe kolege, koje nemaju punu normu, preuzmu njihova mesta. Istaknuto je i da će prvi kandidati za otpremnine biti 700 nastavnika s Kosova.\n- Ministar prosvete Srđan Verbić izjavio je da će otpremnine u prosveti biti, pre svega, ponuđene nastavnicima sa nepotpunim fondom časova, kao i delu nenastavnog osoblja.\nJul 2015: Do početka nove školske godine biće poznato i koliko će prosvetnih radnika u Srbiji biti proglašeno tehnološkim viškom. Predstavnici sindikata u Kragujevcu kažu da se prebrojavanje viškova zaposlenih obavlja svakog agusta, pred novu školsku godinu i da tzv. “ukrupnjavanje norme”, koje najavljuju iz ministarstva, neće ugroziti radna mesta profesora i nastavnika u kragujevačkim školama.\n- Ministar prosvete Srđan Verbić izjavio je da je, prema njegovoj “gruboj proceni” oko 1.000 prosvetnih radnika “višak” i da mogu da računaju na otpremnine, jer u budžetu ima dovoljno novca.\n- Nakon što je Kurir otkrio da će, po kriterijumima po kojim će se davati otkazi zaposlenima u prosveti, biti favorizovan stariji kadar i da će mladi profesori morati da traže nov posao, ministar prosvete Srđan Verbić izjavio je da tim uslovima ni sam nije zadovoljan. Podsećanja radi, prvi i najvažniji kriterijum za utvrđivanje viškova u školama su godine staža. Tako, recimo, nastavnik sa 20 godina staža dobija po ovom kriterijumu 20 bodova, dok onaj sa dve godine rada dobija samo dva. Po ovome će onaj s manje godina staža, koji je možda bolji profesor, ostati bez posla. “To nije dobro za đake i nadam se da će što manji broj mladih ljudi ostati bez posla zbog takvih kriterijuma”, istakao je Verbić.\nJun 2015: Predstavnici reprezentativnih sindikata obrazovanja sastaće se sa premijerom Srbije Aleksandrom Vučićem, a jedna od tema susreta biće realizacija sporazuma čijim potpisivanjem je okončan petomesečni štrajk u prosveti, izjavila je za Danas Jasna Janković, predsednica Unije sindikata prosvetnih radnika Srbije.\nApril 2015: Republička agencija za mirno rešavanje radnih sporova saopštila je da je u petak uz njeno posredovanje u Beogradu potpisan Sporazum Ministarstva prosvete i predstavnika dva sindikata prosvete kojim će biti okončan petomesečni štrajk prosvetnih radnika u Srbiji.\nMinistarstvo prosvete saopštilo je da su ministar Verbić i predstavnici Unije sindikata prosvetnih radnika Srbije i Sindikata radnika u prosveti Srbije potpisali Sporazum o rešavanju spornih pitanja, kao i Poseban kolektivni ugovor za zaposlene u osnovnim i srednjim školama i domovima učenika, čime su stvoreni uslovi za prekid štrajka prosvetnih radnika. U saopštenju se navodi da će se od ponedeljka, 27. aprila, u svim školama nastava će se odvijati redovno, a časovi trajati 45 minuta i da će predstavnici sva četiri sindikata do 1. juna 2015. godine otpočeti pregovore o visini i dinamici isplate nagrade i pomoći za prosvetne radnike. da će aktivno učestvovati u donošenju platnih grupa i platnih razreda za zaposlene u prosveti, kao i izmenama Zakona o osnovama sistema obrazovanja i vaspitanja, posebno o odredbama koje se tiču radnopravnog statusa zaposlenih.\nGostujući u Dnevniku RTS-a, ministar Verbić objasnio je da nije postojao nikakav “prelomni momenat” u pregovorima sa sindikatima već da Sporazum koji potpisan između sindikata i Ministarstva prosvete podrazumeva isto ono što je bilo ponuđeno i pred druga dva sindikata u februaru. Ministar Verbić je dodao da prosvetari imaju niže plate nego što bi trebalo i da su zato oni najviše zainteresovani da platne grupe dobijemo što pre.\nPredsednik Vlade Aleksandar Vučić uputio je otvoreno pismo prosvetnim radnicima u kom je zahvalio sindikatima prosvetara što su odlučili da prekinu štrajk započet 17. novembra prošle godine i obećao da će učiniti sve da oni budu prvi koji će osetiti one dobre rezultate teških mera koje je Vlada preduzela.\n- Ministar prosvete Srđan Verbić prisustvovao je zajedničkoj sednici glavnih odbora dva prosvetna sindikata koja su u štrajku.\n- Razgovori predstavnika Unije sindikata prosvetnih radnika Srbije, Sindikata radnika u prosveti Srbije i predstavnika Ministarstva prosvete ponovo su održani 17. aprila uz prisustvo miritelja iz Republičke agencije za mirno rešavanje radnih sporova prof. dr Živka Kulića. Prvom delu sastanka prisustvovali i predstavnici Sindikata obrazovanja Srbije koji su u februaru 2015. godine potpisali Poseban kolektivni ugovor i Sporazum o rešavanju spornih pitanja\n- Razgovori predstavnika sindikata Unije sindikata prosvetnih radnika Srbije i Sindikata radnika u prosveti Srbije i predstavnika Ministarstva prosvete nastavljeni su 6. aprila uz prisustvo miritelja iz Republičke agencije za mirno rešavanje radnih sporova prof. dr Živka Kulića. Na sastanku je, prema saopštenju Ministarstva prosvete, došlo do približavanja stavova u cilju rešavanja spornih pitanja.\n- Ministar prosvete Srđan Verbić izjavio je da će svim nastavnicima koji ne nadoknađuju časove biti smanjena plata i dodao da vlada ne može da izađe u susret zahtevu o isplati još jedne zarade.\nMart 2015: Ministar Verbić izjavio je da će nastavnicima koji su još u štrajku, biti umanjena i naredna plata, a rekao je i da će se školska godina završiti na vreme, jer “većina škola u Srbiji radi regularno”.\n- Ministar prosvete Srđan Verbić ocenio je kao “sramnu” odluku članova Unije sindikata prosvetnih radnika da u okviru radikalizacije štrajka ne drže pripreme dece za malu maturu. Verbić je najavio da neće dozvoliti da učenicima ne budu zaključene ocene i da umesto nastavnika koji ne žele da zaključe ocene, to po zakonu može da uradi nastavničko veće.\n- Ministar Verbić izjavio da broj škola koje su u štrajku opada i naveo da sa terena stižu zabrinjavajuće informacije o pritiscima na nastavnike i direktore da se štrajk nastavi i radikalizuje.\n- Ministar Verbić izjavio da je u prosveti 10.000 zaposlenih višak i da se u školama pripremaju spiskovi nastavnika kojima će do septembra biti ponuđene otpremnine.\n- Ministar Verbić izjavio je da su učenici trajno oštećeni štrajkom, da nemoguće je nadoknaditi sve časove, zbog čega i sam oseća odgovornost.\n- Premijer Vučić je izjavio da je spreman da razgovara sa prosvetnim radnicima i najavio da će razgovarati sa MMF-om da već ove godine plate i penzije budu povišene.\n- Ministar Verbić izjavio je da će iznos novca za besplatne udžbenike ove godine biti isti kao što je bio i prethodne godine ali da će raspodela biti drugačija, kao i da ni njegova deca neće dobiti besplatne udžbenike.\n- Prosvetni radnici koji su bili u štrajku dobili su umanjene zarade u iznosu do 33 odsto. U znak protesta većina škola koje su članice Unije sindikata prosvetnih radnika organizovale su jednostavnu obustavu rada 23. marta i najavile radikalizaciju štrajka ukoliko do 6. aprila nastavnici u štrajku dobiju umanjene plate i za prvu polovinu marta.\n- Devet fakulteta Univerziteta u Beogradu najavilo je povećanje cena školarine od 1.000 do 12.000 dinara za narednu akademsku 2015/16. godinu.\n- Ministarstvo prosvete je objavilo početak prijavljivanja za besplatne udžbenike koje će ove godine biti obezbeđeni samo za jedan deo učeničke populacije u zavisnosti od materijalnog statusa.\nFebruar 2015: Ministarstva prosvete je načelnicima školskih uprava i direktorima škola dostavilo dopis u kome se navodi da Zaposleni “za period dok su u štrajku imaju pravo na srazmeran deo zarade, shodno vremenu provedenom na radu, odnosno nemaju pravo na zaradu za vreme provedeno u štrajku”.\n- Predstavnici Granskog sindikata prosvetnih radnika Srbije “Nezavisnost” i Sindikata obrazovanja Srbije potpisali su sa ministrom prosvete Poseban kolektivni ugovor i najavili da će nastava u školama biti normalizovana. Unija Sindikata prosvetnih radnika Srbije i Sindikat radnika u prosveti Srbije nisu potpisala Poseban kolektivni ugovor i sporazum o rešavanju spornih pitanja u prosveti i najavili su nastavak štrajka.\n- Ministarstvo prosvete objavilo daćeod školske 2015/16. godine besplatne udžbenike dobijati deca samohranih roditelja, iz hraniteljskih porodica i domova za nezbrinutu decu, iz porodica sa oba nezaposlena roditelja i drugi učenici iz materijalno ugroženih porodica bez obaveze da knjige vrate na kraju godine.\n- Ministar Verbićnajavio je daće se novi način finansiranja visokog obrazovanja ogledati u transparentnosti budžeta i školarina i da će se znati „tačno šta je kome plaćeno”. Ministar je izjavio da je u toku proces izrade novog modela čija se osnovna ideja ogleda u tome da će studenti “nekim delom participirati u školarini” i da će njihova školarina zavisiti od uspeha.\nJanuar 2015: Ministar Verbić je izjavio da Vlada ne može da izađe u susret zahtevima prosvetnih radnika koji štrajkuju i da to ne dozvoljava ni MMF.\nNovembar 2014: Prema pisanju Blica, posle studenata državnih fakulteta u Beogradu, i njihove kolege iz Kragujevca, Novog Sada, Niša, Kosovske Mitrovice i Novog Pazara biće oslobođene plaćanja prva dva izlaska na ispit kao i drugih administrativnih usluga.\nOktobar 2014: Senat Univerziteta u Beogradu prihvatio je preporuku Ministarstva prosvete Srbije da se studentima ne naplaćuju najmanje prve dve prijave ispita.\n- Ministarstvo prosvete je, saglasno odredbama Zakona o visokom obrazovanju, dalo pravno tumačenje po kome školarina obuhvata naknade za redovne usluge koje visokoškolska ustanova pruža studentu.\n- Ministarstvo prosvete je uputilo dopis visokoškolskim ustanovama u kojem ih podseća da je praksa fakulteta da naplaćuju nešto što spada u redovne aktivnosti, poput prijave ispita suprotna zakonu.\n- Ministar prosvete Srđan Verbić izjavio je povodom štrajka studenata da ne vidi razlog za ekstremno nezadovoljstvo akademaca jer su, kako je rekao, svojevremeno i sami izjavljivali da su zadovoljni većinom izmena Zakona o visokom obrazovanju.\n- Štrajk prosvetara zbog smanjenja plata.\nSeptembar 2014: Izmenama Zakona o visokom obrazovanju ponovo je odložena primena uslova da se besplatno školovanje ostvaruje samo sa maksimalnih 60 poena i studentima je još jednom omogućeno da se školuju o trošku budžeta ukoliko osvoje najmanje 48 poena.\nJul 2014: Prema pisanju lista Danas, Komisiji za akreditaciju i proveru kvaliteta preti isključenje iz ENKVA – Evropske mreže akreditacionih agencija, jer država nije obezbedila nezavisno finansiranje te komisije. Iz istog razloga pod znakom pitanja je i njeno članstvo u EKVAR-u, Registru evropskih akreditacionih agencija, koji ima strože uslove od ENKVA za prijem novih članova.\n- Nema promena niti nastojanja da se promeni način finansiranja prosvetnog sistema, što rezultira time da je prosveta i dalje socijalna, a ne razvojna oblast. Jedna od manifestacija tog stanja jesu i ekscesne situacije, u kojima profesori štrajuju glađu, ne bi li zadržali svoje radno mesto.\nJun 2014: Prema pisanju Blica, izmene Zakona o visokom obrazovanju nalažu veću transparentnost finansija fakulteta. Fakulteti bi ubuduće na svojim internet stranicama morali da objavljuju kako utvrđuju visinu školarine, kao i podatke o iznosu novca kojim raspolažu, uključujući donacije, poklone i sve druge izvore prihoda.\nMart 2014: Fakulteti traže povećanje školarina jer im država ne daje novac koji obeća. Od onoga što dobiju od države fakulteti mogu da podmire najviše 20 odsto troškova, priča za Blic prof. dr Branko Kovačević, dekan ETF i bivši rektor Univerziteta u Beogradu.\n- Sindikat visokog obrazovanja Srbije obratio se Ministarstvu prosvete sa zahtevom da se ukine solidarni porez na plate i suštinski promeni odnos prema finansiranju visokog obrazovanja i njegov društveni status u Srbiji.\n- Al Džazira navodi da Srbija u prosvetu izdvaja mnogo manje nego što je prosek Evropske unije, da škole imaju slabu infrastrukturu a da je prosečna plata u prosveti 365 evra.\nFebruar 2014: Desetak fakulteta Univerziteta u Beogradu zatražilo je veće školarine, u proseku za 10 odsto, između ostalog i zbog uvođenja solidarnog poreza.\n- Zbog povećanja iznosa studentskih stipendija sa 6.100 na 8.400 dinara, smanjen je broj studenata kojima je ona odobrena, jer su sredstva za njihovu isplatu u budžetu ostala ista.\nJanuar 2014: Sindikat visokog obrazovanja Srbije upoređivao je koliko je finansiranje visokog obrazovanja u Srbiji usklađeno sa praksom država članica EU, odnosno kolika su budžetska izdvajanja za visoko obrazovanje.\nMart 2016: Vlada i sindikati prosvete ponovo se nisu dogovorili. Sastanak prosvetara sa premijerom, koji je posle odlaganja zakazan baš u danu kada su raspisani izbori, završen je tako što će cela priča biti odložena, odnosno sačekaće novu Vladu.\nSastanak predstavnika reprezentativnih sindikata prosvete i premijera Srbije Aleksandra Vučića koji je bio najavljen za 29. februar, trebalo bi da bude održan početkom marta, saopštila je Unija sindikata prosvetnih radnika Srbije.\nFebruar 2016: Ujedinjeni granski sindikati (UGS) “Nezavisnost” saopštili su da još nisu obavešteni o sastanku reprezentativnih sindikata prosvete koji je trebalo da bude održan 29, februara s premijerom Srbije Aleksandrom Vučićem, što potvrđuje njihovo ubeđenje da prosveta i prosvetni radnici nisu više bitni za državu, politiku i vlast, čak ni u vreme predizborne kampanje.\n- Prosvetni radnici održaće u četvrtak, 25. februara, štrajk upozorenja, a toga dana neće biti održan prvi čas u prepodnevnoj i popodnevnoj smeni.\nJanuar 2016: Predstavnici četiri reprezentativna sindikata prosvetnih radnika u Srbiji najavilil su štrajk upozorenja za 25. februar i zatražili da im se poveća plata za četiri odsto u aprilu i još četiri odsto u oktobru.\n- Predstavnici četiri šindikata prosvete insistirali su u razgovoru sa resornim ministrom Srđanom Verbićem na sistemskom povećanju koeficijenata i na jednokratnoj pomoći u januaru, saopšteno je iz Sinidikata radnika u prosveti Srbije (SRPS). Kako se navodi u saopštenju koje je potpisao predsednik SRPS Slobodan Brajković, sastanak je organizovalo Ministarstvo prosvete na zahtev četiri sindikata koji traže da se hitno pristupi rešavanju materijalnog položaja zaposlenih u obrazovanju, kako je predviđeno Sporazumom Vlade i sindikata kojim je okončan višemesečni štrajk prosvetara.\nDecembar 2015: Sindikati obrazovanja ponovo prete štrajkom ukoliko prosvetnim radnicima ne bude isplaćena novogodišnja nagrada, predviđena posebnim kolektivnim ugovorom i sporazumom, koji su posle petomesečnog štrajka sindikalci potpisali sa predstavnicima Vlade Srbije. U pismu premijeru, ministrima prosvete i finansija i šefu poslaničke grupe SNS-a u parlamentu, lideri sva četiri reprezentativna sindikata prosvetnih radnika zatražili su izmene Zakona o budžetu za 2016, kako bi se predvidela sredstva za novogodišnju nagradu. O iznosu su, kažu, spremni da pregovaraju, a ukoliko ovaj zahtev ne bude ispunjen prete da će ponovo ogranizovati proteste, uključujući i štrajk.\n- Predsednik sindikata prosvetnih radnika “Nezavisnost” Tomislav Živanović ocenio je juče da se država Srbija prema prosvetarima ponaša kao prema socijalnim slučajevima što može dovesti do “katastrofalnih posledica”.\n- Unija sindikata prosvetnih radnika Srbije pozvala je Vladu Srbije da, kada već ide ka Evropskoj uniji (EU), u toku 2016. godine napravi rebalans budžeta kako bi se za obrazovanje umesto tri odsto bruto društvenog proizvoda (BDP) izdvajalo šest odsto, koliko je i prosek u EU.\nPovodom odluke o maksimalnom broju zaposlenih kojom je određeno koliko će tačno ljudi moći da bude zaposleno u svakom ministarstvu, direkciji, agenciji, kao i u školi i na fakultetu, predsednica Unije sindikata prosvetnih radnika Srbije Jasna Janković izjavila je da više od 16.000 ljudi u prosveti radi na određeno vreme.\n- Unija sindikata prosvetnih radnika Srbije saopštila je da očekuje da će dogovreni iznos dodatka za policiju od 20.000 dinara za 2016. godinu biti polazište za dalje pregovore i sa prosvetarima.\nNovembar 2015: U razgovoru za N1 predstavnici prosvetnih radnika kažu da nisu zaodovljni visinom jednokratne pomoći jer mi je prošle godine oduzeto oko 10 odsto, odnosno 4.600 dinara mesečno, a sada će im se istim tempom vraćati 1.600 dinara.\n- Unija sindikata prosvetnih radnika Srbije saopštila je da se još od pregovora vođenih tokom petomesečnog štrajka, traži da se zaposlenima u prosveti isplati jedna prosečna zarada. To je 40 000 hiljada za one sa završenim fakultetima i 20 000 hiljada dinara za tetkice i administrativno osoblje.\n- Granski sindikat prosvetnih radnika Srbije “Nezavisnost” zatražio je u otvorenom pismu premijeru Srbije Aleksandru Vučiću da zaposleni u predškolskim ustanovama ne budu zaboravljeni prilikom povećanja plata i isplati jednokratne pomoći, jer su i njihove plate bile umanjene zarad opšteg ekonomskog interesa.\n- Govoreći o najavljenom povećanju plata za četiri odsto, predsednik Unije sindikata prosvetnih radnika Vojvodine Zvonimir Jović kaže da će plate i nakon toga biti veoma niske. On za Radio Novi Sad podseća da se u ranijim pregovorima sa Vladom Srbije i premijerom Aleksandrom Vučićem spominjalo povećanje od pet do šest odsto za prosvetne radnike što bi bilo najviše.\n- Narodna poslanica Demokratske stranke Aleksandra Jerkov optužila je Vladu Srbije da je predlog o jednokratnoj pomoći od 7.000 dinara prosvetnim radnicima demagogija, jer su im smanjenjem plata tokom ove godine oduzeli 60.000 dinara.\n- Forum beogradskih gimnazija pozvao je Vladu Republike Srbije da povuče odluku o isplati pomoći prosvetnim radnicima u iznosu od 7.000 dinara za koju je ocenjeno da predstavlja krajnje poniženje za prosvetne radnike.\n- Posle razočaravajuće vesti da će prosvetni radnici dobiti jednokratnu pomoć od 6.000 dinara, sindikati obrazovanja razmatraju da li će organizovati novi štrajk ili okupljanja na ulici. Kako saznaje Danas, čelnici reprezentativnih sindikata obrazovanja mogli bi da se uskoro sastanu i predlože korake o kojima će se izjašnjavati njihovi glavni odbori. Zasad je izvesno da će sastanak Glavnog odbora Unije sindikata prosvetnih radnika Srbije biti održan krajem meseca, sa ključnom temom – šta dalje.\n- Unija sindikata prosvetnih radnika Srbije saopštila je da nije zadovoljna ponudom Vlade da svakom ko radi u obrazovanju do kraja meseca bude isplaćeno 5.000 ili 6.000 dinara.\n- Forum beogradskih gimnazija odbio je ponudu Vlade Srbije da prosvetnim radnicima isplati jednokratnu pomoć u iznosu od 6.000 dinara. Kako su naveli u otvorenom pismu premijeru Aleksandru Vučiću, profesori beogradskih gimnazija su zahvalili na “velikodušnoj ponudi” i “toplo preporučili da taj ogroman novac ponudi nekom drugom”.\nOktobar 2015: Predsednica Unije sindikata prosvetnih radnika Srbije Jasna Janković izjavila je za Radio-televiziju Vojvodine da je krajnje vreme da vlasti u Srbiji shvate da ulaganje u obrazovanje nije trošak za državu, već najbolje ulaganje i ocenila da je žalosno što još od devedesetih godina prošlog veka, od kad traju štrajkovi prosvetara u Srbiji, taj odnos prema obrazovanju nije promenjen.\nSeptembar 2015: Oko 63 procenta prijavljenih učenika dobiće besplatne knjige, za 35.000 dece država će platiti pola iznosa, a oko deset odsto onih koji su se prijavili ne ispunjavaju predviđene uslove.\n- Ministar prosvete, nauke i tehnološkog razvoja Srđan Verbić, presecanjem crvene vrpce, otvorio je rekonstruisani učenički dom “Karađorđe” u Beogradu.\nAvgust 2015: Pred početak školske godine, pojedini sindikati prosvetnih radnika opet prete štrajkom zbog starih, još neispunjenih obećanja. Predsednik Sindikata obrazovanja Srbije Branislav Pavlović izjavio je da više od šest meseci posle potpisivanja Sporazuma sa Vladom Srbije i prekida štrajka, realizacija stavki iz tog dokumenta i dalje ne funkcioniše, pa je novi štrajk prosvetnih radnika sve izgledniji. Palović je ukazao i da postoji nezadovoljstvo među prosvetarima jer im nije isplaćena jednokratna pomoć koja je dogovorena kao jedan od uslova za izlazak iz višemesečnog štrajka.\n- Izmenama pravilnika o finansiranju osnovnih i srednjih škola Ministarstvo prosvete je otvorilo Pandorinu kutiju, jer će tehnoloških viškova biti i među nenastavnim osobljem. Samo u osnovnim školama 500 sekretara će biti višak, jer dve trećine tih obrazovnih ustanova ima do 24 odeljenja, zbog čega nemaju pravo na jednog sekretara, izjavila je juče Jasna Janković, predsednica Unije sindikata prosvetnih radnika Srbije.\n- Unija sindikata prosvetnih radnika zatražila je od Ministarstva prosvete da povuče izmenjene pravilnike o finansiranju osnovnih i srednjih škola, odnosno da primenu novih pravila odloži do školske 2016-17. godine.\n- Predsednica Unije sindikata prosvetnih radnika Srbije Jasna Janković izjavila je da se očekuje da do 26. avgusta bude objavljena lista o potrebama škola za novim profesorima. Jankovićeva je istakla da je objavljivanje liste o tehnološkim viškovima na sajtu Minstarstva prosvete jedan je od rezultata dogovora iz petomesečnog štrajka.\n- Problemi sa tehnološkim viškovima u obrazovnom sistemu Srbije postoje već godinama, ali će ove školske godine biti još veći nego ranije, zbog rešenja koja uvodi novi pravilnik o finansiranju srednjih škola, upozoreno je na konferenciji za novinare Unije Sindikata prosvetnih radnika Srbije (USPRS).\n- Predsednica Unije sindikata prosvetnih radnika Srbije Jasna Janković najavila je da ovu školsku godinu, za razliku od nekih prethodnih, njen sindikat ne namerava da počne štrajkom upozorenja.\n- Lideri četiri prosvetna reprezentativna sindikata uputili su juče pismo premijeru Aleksandru Vučiću, od koga traže pomoć u rešavanju ključnih problema zaposlenih u školama.\n- Predsednica Unije sindikata prosvetnih radnika Srbije Jasna Janković izjavila je danas da je nejasno koliko je zaposlenih u prosveti višak, jer ne postoji jedinstven informacioni sistem.\n- Ministar prosvete Srđan Verbić u izjavama za medije pokušava da uvuče sindikate u svoj novi program otpuštanja, kojim želi da se u obrazovanju nastavi korupcija prilikom zapošljavanja, saopštio je Forum beogradskih gimnazija.\nJul 2015: “Izjava ministra Srđana Verbića da je “prema njegovoj gruboj proceni” 1.000 ljudi zaposlenih u prosveti višak, ali da u budžetu ima para za njihove otpremnine oslikava svu aroganciju, nestručnost, neznanje i neodgovornost režima Aleksandra Vučića”, navodi se u reagovanju Aleksandre Jerkov, poslanice Demokratske stranke i predsednice skupštinskog Odbora za obrazovanje i nauku.\n- Predstavnici škola i sindikata poslednjih meseci negoduju zbog, kako kažu, novog oštrog Pravilnika kojim se računa finansiranje škola, jer on znači otpuštanje stručnog osoblja, među kojima psihologa i pedagoga. Iz Ministarstva prosvete najavljeno je nedavno da će ukrupnjavanjem normi časova, prema gruboj proceni, oko hiljadu prosvetnih radnika do 1. septembra dobiti otpremnine.\nJun 2015: Još nema odgovora premijera Aleksandra Vučića kada će primiti predstavnike sva četiri reprezentativna sindikata prosvetnih radnika na razgovor, koji su sa njim zatražili sastanak 26. maja. Sindikati ocenjuju da je sporazum potpisan sa vladom po završetku štrajka “mrtvo slovo na papiru”, jer praktično nijedna stavka nije ispunjena.\n- “Razgovor premijera Aleksandra Vučića sa predstavnicima reprezentativnih sindikata obrazovanja završen je bez konkretnog dogovora. Vučić je ponovio raniji stav da će prosvetni radnici biti prvi koji će osetiti boljitak, ali nije rekao ni koliku pomoć možemo da očekujemo, niti kada će ona biti isplaćena”, izjavila je za Danas Jasna Janković, predsednica Unije sindikata prosvetnih radnika.\nMaj 2015: Predsednik Sindikata obrazovanja Srbije Branislav Pavlović je kazao da će zbog svih problema u prosveti sindikati morati da se sastanu u avgustu i razmotre eventualni štrajk početkom naredne školske godine, za koji je kazao da misli da je nepopularno rešenje.\n- Ministarstvo prosvete ne ispunjava obećanja zahvaljujući kojima su dva sindikata prekinula štrajk ove školske godine – tvrde u Sindikatu obrazovanja Srbije i kažu da postoji mogućnost da 1. septembra ponovo započnu štrajk.\nApril 2015: Nakon što je saopšteno da je štrajk prosvetnih radnika završen, Dragana Soćanin iz Udruženja Roditelj okarakterisala je kompletnu situaciju kao “sramotu srpskog obrazovnog sistema” i istakla da je odgovornost apsolutno na obe strane i da obe strane moraju da se pozabave pitanjem kako da nadoknade propušteno.\n- Sindikat radnika u prosveti Srbiji saopštio je da su sindikati bili prinuđeni na prekid štrajka jer su izgubili masovnost u štrajku zato što je “Ministarstvo prosvete primenilo silu i odbijanjem od zarade štrajkače doveo do toga da nemaju ni za hleb”.\n- Sindikat radnika u prosveti Srbiji (SRPS) izdao je saopštenje u kome se navodi da je odluka Unije sindikata prosvetnih radnika Srbije o izlasku iz štrajku otežala položaj SRPS-a i da je to isključivi razlog što je i SRPS priprema za izlazak iz štrajka nakon što se potpiše Poseban kolektivni ugovor sa Ministarstvom prosvete.\n- Predsednik Unije sindikata prosvetnih radnika Srbije, profesor Gimnazije u Čačku Dragan Matijević, podneo je ostavku na funkciju predsednika zbog, kako je naveo, “neprihvatljive” odluke Glavnog odbora tog sindikata da prekine štrajk, iako “nijedan od štrajkačkih zahteva nije ispunjen”.\n- Nakon susreta sa ministrom Verbićem, Glavni odbor Unije sindikata prosvetnih radnika Srbije doneo je Odluku o prestanku štrajka, nakon potpisivanja ponudjenog Sporazuma o mirnom rešavanju spornih pitanja sa Ministarstvom prosvete. U saopštenju USPRS navodi se da su izjave ministra o uvođenju plantih razreda prve “čvrste garancije o posvećenosti Vlade” štrajkačkim zahtevima, nakon pet meseci od početka štrajka.\nSindikat radnika u prosveti Srbije (SRPS) saopštio je da je ministar prosvete Srdjan Verbić ponudio manje od onoga što je ponudio u petak, 17. aprila.\n- Predsednik Sindikat radnika u prosveti Srbije (SRPS) Slobodan Brajković saopštio je da su predstavnici sindikata tokom razgovora sa predstavnicima Ministarstva prosvete u poslednjem trenutku su sprečili smanjenje martovskih plata prosvetnim radnicima koji su u štrajku.\n- Sindikat radnika u prosveti Srbije (SPRS) zatražio je od ministra prosvete Srđana Verbića “da se dozove pameti” i ponudi potpisivanje Posebnog kolektivnog ugovora, kako bi bio okončan štrajk prosvetnih radnika. SRPS je najavio da će u suprotnom prekinuti pregovore sa Ministarstvom prosvete.\n- Profesor dr DEJAN POPOVIĆ, predsednik Nacionalnog saveta za visoko obrazovanje, izjavio je da je Nacionalni savet za visoko obrazovanje ostao je pri predlogu prošlogodišnjih upisnih kvota jer je rok za raspisivanje konkursa za upis na prvu godinu studija 1. maj, a kako je savet tek formiran, nije bilo vremena za ozbiljnu analizu i promenu upisne politike.\nMart 2015: U intervjuu datom Radiju Slobodnoj Evropi Jasna Janković, portparol Unije sindikata prosvetnih radnika Srbije, konstatovala je da se ministar i predstavnici sindikata nalaze u pat poziciji.\n- Unija sindikata prosvetnih radnika Srbije uputila je ministru prosvete dopis u kome ga je “upozorila” da će školska godina propasti njegovom zaslugom ukoliko ne povuče naredbu direktorima škola o umanjenju zarada i “ne vrati oteto” do 5. aprila.\nMinistarstvo prosvete je prethodno uputilo dopis ovom sindikatu u kome mu je zatražilo da se ogradi od izjava svojih predstavnika u kojima se nastavnici pozivaju da štrajk vode na nezakonit način kao uslov za početak “konstruktivnih pregovora”.\n- Članovi Unije sindikata prosvetnih radnika najavili su da radikalizuju protest, pa neće držati dopunsku i dodatnu nastavu, pripreme za malu maturu, niti će učenike voditi na takmičenja.\n- Unija sindikata prosvetnih radnika Srbije upozorila je ministra Verbića da će školska godina za više stotina učenika propasti ako odmah ne povuče naredbu o umanjanju zarada onima koji su nastavili štrajk. Sindikat radnika u prosveti Srbije saopštio je da će odložiti odlučivanje o radikalizaciji štrajka za 15. april, posle uskršnjih praznika i raspusta.\n- Unija sindikata prosvetnih radnika Srbije najavljuje da će podneti krivičnu prijavu protiv ministra Verbića zbog diskriminacije zato što je februarska plata umanjena samo prosvetarima koji su štrajk nastavili i nakon što su njihove kolege iz dva sindikata potpisale Poseban kolektivni ugovor i Sporazum o prekidu štrajk.\n- Četiri poslaničke grupe u Skupštini Srbije predale su predsednici parlamenta Maji Gojković zahtev da sazove sednicu sa aktuelnom temom o štrajku u prosveti, na koju će pozvati ministre u vladi i predstavnike sva četiri reprezentativna sindikata u prosveti.\n- Oko dve stotine prosvetnih radnika Kragujevca i Aranđelovca održalo je ispred Prve kragujevačke gimnazije javni čas pod nazivom “Moral i etika” u znak podrške kolegama iz Čačka i Kruševca koji nisu dobili plate, jer su njihovi direktori odbili da im umanje zarade zbog učešća u štrajku.\n- Unija sindikata prosvetnih radnika Srbije i Sindikat radnika u prosveti Srbije održali su 17. marta protest u Beogradu i sproveli potpunu obustavu nastave na jedan dan. Predstavnici sindikata su poslaničkim grupama uputili spisak od 5 zahteva koji možete pogledati ovde.\nMinistar Verbić je na sastanku sa predstavnicima sindikata saopštio da zbog aranžmana sa MMF-om ne može da se izađe u susret prosvetnim radnicima koji traže bolji materijalni položaj. Tokom protesnog skupa, ministra Verbića je neko od prisutnih polio vodom.\nOdgovarajući na pitanje o štrajku prosvetara, premijer Vučić je izjavio da su prosvetni radnici najoštećeniji merama štednje i da će prvi osetiti boljitak po ozdravljenju srpskih finansija i da se saoseća sa njima i upitao da li treba da srušimo sporazum za MMF-om.\n- Predstavnici Sindikata radnika u prosveti Srbije (SRPS) i Unije sindikata prosvetnih radnika Srbije (SPRS) upozorili su danas da je pod velikim znakom pitanja završetak školske godine, ukoliko njihovi zahtevi ne budu ispunjeni na protestu 17. marta.\nFebruar 2015: Na okruglom stolu koji je u Novom Sadu organizovala Unija srednjoškolaca Srbije u pogledu programa “đački dinar” zaključeno je da su đaci većinom nezadovoljni upotrebom novca koji uplaćuju i da zameraju školskoj upravi netransparentnost pri trošenju novca.\n- Sindikati visokog obrazovanja i nauke protive se najavljenoj racionalizaciji broja zaposlenih, napominjući da na fakultetima i u institutima nema viška nastavnog osoblja, odnosno istraživača.\n- Senat Univerziteta u Beogradu zatražio je od Vlade da visoko obrazovanje bude izuzeto iz iz plana racionalizacije broja zaposlenih u javnom sektoru i uvođenja platnih razreda.\nDecembar 2014: Unija sindikata prosvetnih radnika Srbije tvrdi da da u raspoloživim budžetskim sredstvima ima mesta za znatno veće plate prosvetnih radnika. Tekst u kome ovaj sindikat objašnjava šta su pravi razlozi zbog koji para za prosvetu nema možete pročitati ovde.\nNovembar 2014: Četiri reprezentativna sindikata prosvete započela su štrajk u osnovnim i srednjim školama u Srbiji, skraćivanjem časova na 30 minuta, koji će trajati do ispunjenja zahteva da prosvetni radnici budu izuzeti od smanjenja plata od 10 odsto.\nPredstavnici sindikata tvrde da je štrajkom obuhvaćeno 1005 od ukupno 1700 škola, dok je Ministarstvo prosvete saopštilo da se nastava odvija normalno u 63 odsto škola.\nOktobar 2014: Održani protesti studenata univerziteta u Srbiji u Beogradu ispred Ministarstva prosvete, nauke i tehnološkog razvoja povodom zahteva da se, između ostalog, ne ukida šesti ispitni rok i da se omogući budžetsko finansiranje produžene godine.\n- Sindikat obrazovanja Srbije, Unija sindikata prosvetnih radnika, Granski sindikat prosvete “Nezavisnost” i Sindikat radnika u prosveti Srbije si 22. oktobra organizovali protest i jednodnevnu obustavu nastave u znak neslaganja sa najavljenim merama štednje.\nMinistar Verbić je povom protesta sindikata izjavio da je štrajk bespredmetan jer je smanjenje plata u prosveti neminovno i dodao da će u proseku plate od 42.000 biti smanjene na 39.000 dinara.\n- Četiri reprezentativna sindikata prosvetnih radnika održala štrajk tako što predavači nisu održali prvi čas u prepodnevnoj smeni u osnovnim i srednjim školama sa zahtevom da prosvetni radnici budu izuzeti od najavljenog smanjenja plata u javnom sektoru kao i da se uvedu platni razredi.\nJul 2014: Danas se na obrazovanje i nauku u Srbiji najčešće gleda kao na robu, tj. mogućnost sticanja diploma i titula u cilju unapređenja životnih izgleda, kada se radi o pojedincima, ili kao na puki trošak državnog budžeta, neku vrstu nužnog zla, kad je u pitanju država. Uistinu, 0,3 odsto BDP-a, koliko se izdvaja za nauku u Srbiji, mnogo je manji iznos od onoga u Sloveniji ili Hrvatskoj (više od jedan odsto), a samo se s Albanijom možemo meriti u pogledu mizernih sredstava opredeljenih nauci, piše sociolog Jovo Bakić u autorskom komentaru.\nMaj 2014: Bivši državni sekretar u Ministarstvu prosvete Zoran Mašić je izjavio da privatni sektor ne pokazuje gotovo nikakav interes u ulaganje u srednje stručno obrazovanje, visoko strukovno i akademsko obrazovanje i doktorske studije, primenjena i razvojna istraživanja\n- Portal Vodite računa objavio jetekst o tome koliko košta školovanje osnovaca.


Vest o Stanišiću tačna - Aktivnosti - Bozidar Spasic - oficijalni sajt\nPočetna · Aktivnosti · Vest o Stanišiću tačna\nVest o Stanišiću tačna\nBivši operativac Službe državne bezbednosti (SDB) Božo Spasić ocenio je u ponedeljak da je vest o saradnji bivšeg šefa te službe Jovice Stanišića sa američkom CIA apsolutno tačna i da je to jedan od najvećih skandala srpske tajne policije. Međutim, vojni analitičar Zoran Dragišić tvrdi da su navodi čudni, jer ozbiljne obaveštajne službe takve podatke ne objavljuju.\nOn je ocenio da pretpostavke o normalnoj komunikaciji šefa DB i tajnih službi ne mogu biti tačne, jer bi se zvanična komunikacija obavljala u kancelarijama službe, a ne na "čamcima i splavovima". Spasić smatra da se verodostojnost navoda da je Stanišić radio za CIA ne može dovesti u pitanje, jer su dokazi o tome dostavljeni i Haškom tribunalu i ta služba bi bila dovedena u komplikovanu situaciju da to nije tačno.\nSpasić je rekao da je vest o saradnji Stanišića i CIA "katastrofalna", jer je šef tajne policije kojem su mnogi podaci bili dostupni, bio plaćeni agent druge službe kojoj ih je dostavljao.\nRadio 31 - 03.03.2009.


Sindikat: Prekomerno zapošljavanje u JKP Vodovod i kanalizacija | Autonomija\nSindikat: Prekomerno zapošljavanje u JKP Vodovod i kanalizacija\nNepotrebno je naglasiti da su novozaspoleni uglavnom nepotrebni za normalno funkcionisanje preduzeća\nSindikat radnika Javnog komunalnog preduzeća Vodovod i kanalizacija iz Novog Sada uputio je danas otvoreno pismo gradonačelniku u kojem je naveo da je u tom preduzeću od dolaska nove vlasti u septembru 2012. do danas zaposleno „najmanje 50“ novih radnika.\n„Do pre pomenutog vremena, imali smo jednog pomoćnika direktora, a danas ih imamo šest. Nepotrebno je naglasiti da su novozaspoleni uglavnom nepotrebni za normalno funkcionisanje preduzeća“, navodi se u otvorenom pismu.\nDodaje se da broj zaposlenih ugrožava i plate, koje su već sada za 20 odsto niže od avgustovskih zarada, dok pomoćnici i savetnici imaju primanja kao tridesetak majstora u održavanju sistema.\n„Pored novozaposlenih koji manje-više redovno dolaze na posao, postoji i neutvrđeni broj zaposlenih koji primaju mesečnu zaradu, ali se nikada nisu pojavili u preduzeću“, navodi se u saopštenju za javnost.\nDodaje se da se troškovi uvećavaju i kroz opremanje kancelarija i neadekvatno korišćenje službenih vozila.\n„Nastavi li se ovim tempom, naše preduzeće će se ubrzo približiti većini ostalih preduzeća sa egzistencijalnim problemima i time ugroziti svoje funkcionisanje u održavanju sistema i svakako nepotrebno ugroziti gradski budžet“, piše u saopštenju.


Bivši Karadžićev saradnik objasnio zašto nije moguće odvajanje RS-a iz Bosne i Hercegovine – Minber\nsvi. 02, 2021 at 9:12 pm\nBivši Karadžićev saradnik objasnio zašto nije moguće odvajanje RS-a iz Bosne i Hercegovine\nEdin 1 godina ago 2 svibnja, 2021 206 views\nRadomir Nešković, politolog, politički analitičar i savjetnik predsjednika Narodne skupštine RS-a Nedeljka Čubrilovića, autor je knjige “Nedovršena država: politički sistem Bosne i Hercegovine“.\nIzmeđu ostalog, Nešković je obradio i pitanje “izdvajanje Republike Srpske iz Bosne i Hercegovine”.\n– Odvajanje Republike Srpske iz sastava Bosne i Hercegovine prema postojećem Ustavu i Dejtonskom sporazumu nije moguće, ali je ova tema izazovna za analize i rasprave jer se njome ostvaraju mnoga druga pitanja koja su od suštinskog značaja za državni status Bosne i Hercegovine i konstitutivni status tri etničke nacije.\nZašto se Republika Srpska nije izdvojila iz Bosne i Hercegovine u periodu od 1992. do 1995. godine?Republika Srpska je u navedenom periodu imala klasične atribute države: teritorija, stanovništvo i organizovana vlast. Osim navedenih konstiutivnih državnih elemenata u Republici Srpskoj je postojalo preovladavajuće javno mnijenje za državnu samostalnost, a rukovodstvo Republike Srpske se također borilo za državnu samostalnost. Ustavnim promjenama od 12. augusta 1992. godine dotadašnja Srpska Republika Bosna i Hercegovina promijenila je naziv u Republika Srpska i raskinula sve državne veze sa Bosnom i Hercegovinom i sve do zaključenja Dejtonskog sporazuma djelovala je kao samostalna država. Uprkos navedenim elementima koji su obilježavali Republiku Srpsku kao samostalnu državu, ona nije uspjela da to i faktički postane i ostala je državni entitet u Bosni i Hercegovini. Republika Srpska nije postala samostalna država izvan okvira Bosne i Hercegovine iz nekoliko razloga.\n1. Republika Srpska u vrijeme državne samostalnosti od 1992. do 1995. godine bila je u ratu koji nije mogla okončati pobjedom i nije mogla primorati Hrvate i Bošnjake da pristanu na državnu samostalnost Srpske. Republika Srpska nije imala moć i snagu da osigura državnu nezavisnost.\n2. Republika Srpska nije mogla da osigura međunarodnu saglasnost i priznanje za svoju državnu samostalnost i međunarodna zajednica, u cjelini, Republiku Srpsku posmatrala je kao državni entitet srpske etničke zajednice u okviru Bosne i Hercegovine. Mirovni planovi za Bosnu i Hercegovinu imali su za polazište da je Bosna i Hercegovina samostalna država u kojoj Republika Srpska ima status državnog entiteta. Jedino je Oven-Stoltenbergov mirovni plan sadržavao mogućnost disolucije Bosne tako što bi nakon isteka od dvije godine svaka etnička republika imala pravo da održi referendum o tome da li želi i dalje ostati u Bosni ili se izdvojiti.\n3. Državno osamostaljivanje Republike Srpske nije nikada do kraja bilo iskazano jer je ostala dilema da li je Repblika Srpska imala za cilj da postane samostalna država ili joj je primarni cilj bio da se priključi Srbiji. Prema Deklaraciji o osnivanju Srpske Republike Bosne i Hercegovine od 9. januara 1992. godine Republika Srpska je definisana kao federalna jedinica u jugoslovenskoj državi, a prema Ustavu od 28. februara 1992. godine Srpska je definisana kao integralni dio jugoslovenske države bez federalnog statusa.\nRealne okolnosti, međunarodne i unutrašnje nisu omogućavale Republici Srpskoj da nakon 1992. godine postane samostalna država. S druge strane, Republika Srpska nije ni htjela biti samostalna država, nego se htjela priključiti jugoslovenskoj državi, odnosno Srbiji i Crnoj Gori.\nDa li bi se Republika Srpska mogla odvojiti od Bosne i Hercegovine na miran način? Odvajanje Republike Srpske na miran način bilo bi moguće samo uz pristanak Hrvata i Bošnjaka i uz pristanak ključnih država u međunarodnoj zajednici. Očigledno je da nema pristanka u međunarodnoj zajednici, niti ima spremnosti Bošnjaka za odvajanje Republike Srpske od Bosne i Hercegovine.\nU varijanti odvajanja Republike Srpske na osnovi njene jednostrane akcije nastupile bi katastrofalne posljedice i po Republiku Srpsku i po srpski narod u BiH u cjelini. Jednostranim aktom Republika Srpska bi prekršila Ustav, a Dejtonski sporazum bi prestao da važi i prestalo bi i verifikivano priznanje Republike Srpske kao entiteta i svi međunacionalni problemi bili bi vraćeni na početak. U jednostranoj secesiji Republika Srpska ne bi imala legalno uporište u Ustavu niti u međunarodnom pravu, i morala bi da se osloni na vlastitu moć.\nJednostrani akt secesije neminovno bi doveo do oružanog sukoba Srba i Bošnjaka, naročito u području Distrikta Brčko i time bi se iznova otvorila sva bitna državna pitanja u Bosni i Hercegovini. Od ishoda ratnih sukoba i stava međunarodne zajednice zavisio bi sadržaj novog mirovnog sporazuma. Republika Srpska bi mogla postati samostalna ako stekne međunarodnu podršku i vojno pobijedi, a mogla bi i nestati ako ne stekne međunarodnu podršku i ako vojno izgubi.\nSaglasnosti u Bosni i Hercegovini za odvajanje Republike Srpske nema i vjerovatno je neće ni biti, a jednostrani akt secesije Republike Srpske predstavljao bi rizik njenog nestanka ili u najmanju ruku, radikalnog umanjenja njenih državnih nadležnosti. Odvajanje Republike Srpske od Bosne i Hercegovine na miran način nije moguće i u ovom procesu (ako bi bio jednostrano izveden) došlo bi do oružanog sukoba između Srba i Bošnjaka. Eventulani sukob bi zasigurno bio brzo prevaziđen\nintervencijom međunarodne zajednice, ali bi nastale nepovoljne posljedice po Republiku Srpsku. Prevazilaženje međunacionalnog sukoba rješavalo bi se novim arbitražnim planom, Dejtonski sporazum ne bi više važio, a Republika Srpska bi iznova morala da se bori za svoj državni status koji bi sigurno bio znatno manji u odnosu na sadašnji koji ima po Dejtonskom sporazumu.\nTreća opcija odvajanja Republike Srpske od Bosne i Hercegovine može se posmatrti u kontekstu puzajuće secesije. Navedeni model podrazumijeva da predstavnci Republike Srpske u državnim institucijama Bosne i Hercegovine čine sistematsku i kontinuiranu opstrukciju rada tih institucija kako bi se utemeljio argument “da je Bosna propala, ne može da funkcioniše, najbolje je da se raspadne, disolucija Bosne je neminovna, neće je dva naroda, najbolje bi bilo da je Republika Srpska samostalna itd.”\nNadalje, Nešković se bavi “Pitanjem statusa Republike Srpske nakon eventualnog odvajanja od Bosne i Hercegovine”.\n– Hipotetički, kada bi se Republika Srpska i odvojila od Bosne i Hercegovine, kakav bi bio njen državni status? Jedna mogućnost je da se pripoji Srbiji, a druga je da bi se konstituisala kao samostalna država. U varijanti pripajanja Srbiji otvara se pitanje da li bi Republika Srpska bila federalna jedinica u Srbiji, da li bi imala Ustav i\nkapacitet državne vlasti koliko sada ima u okviru Bosne i Hercegovine? Da li bi jedna trećina Skupštine Srbije bila iz RS-a, da li bi jedna trećina Vlade i Ustavnog suda bila iz Republike Srpske? S obzirom na unitarno državno uređenje Srbije, očigledno je da Republika Srpska ne bila federalna jedinica i ne bi imala kapacitet vlasti u okviru Srbije koliko sada ima u okviru Bosne i Hercegovine. U ovoj varijanti trebamo imati u vidu da se ne bi cijela teritorija Republike Srpske pripojila Srbiji jer područja Romanije, stare i istočne Hercegovine možda bi se radije opredijelila za Crnu Goru, jer stanovništvo na ovim područjima uglavnom ima crnogosko porijeklo.\nU varijanti da Republika Srpska postane samostalna država, došlo bi do njene federalizacije jer bi pojedine regije nastojale da postanu federalne jedinice i centralistička državna vlast se ne bi mogla održati. U političkoj teoriji legitimne su različite ideje, pa i razmatranje eventualnog odvajanja Republike Srpske od Bosne i Hercegovine, ali je i obaveza subjekta koji zagovara te ideje da javnosti predoči i sve posljedice i ishodišta koje bi nastale u njihovoj realizaciji. Modeliranje različitih\nvarijanti i opcija u vezi sa statusom Republike Srpske dovodi nas do zaključka da je njen optimalni status da ostane federalna jedinica u okviru Bosne i Hercegovine na osnovi Dejtonskog sporazuma.\nIzvan Dejtonskog sporazuma Republika Srpska ne bi mogla opstati jer bi se bitna državna pitanja vratila na početak, a Srbi bi kao i drugi narodi morali iznova da se\nbore za prava koja sada već imaju. U historiji srpske nacije na prostoru Bosne i Hercegovine Srbi nisu imali veća prava u vršenju državne vlasti, nego što je to danas. Zahvaljajući Komunističkoj partiji BiH Srbi su još 1943. i 1944. godine dobili konstitutivna prava ravnopravno sa Hrvatima i Muslimanima − Bošnjacima. Zahvaljujući Srpskoj demokratskoj stranci BiH Srbi su stekli Republiku Srpsku, koja je verifikovana u unutrašnjem pravu i međunarodnom sporazumu. Proces eventualnog izdvajanja Republike Srpske iz sastava Bosne i Hercegovine nesumnjivo bi vodio njenom ukidanju”.\nNešković je bivši potpredsjednik Izvršnog odbora SDS-a, te predsjednik Kriznog štaba Novo Sarajevo. Svjedočio je i na haškim suđenjima ratnim zločincima Radovanu Karadžiću i Momčilu Krajišniku, kojima je nekada bio bliski saradnik. Kazao je tada da je “nesrpsko stanovništvo tokom 1992. i 1993. godine protjerivano s Grbavice, te da su pripadnici paravojnih formacija činili zločine”.\nNešković je 1997. godine pridružio se ratnoj zločinki Biljani Plavšić i Nedeljku Čubriloviću sa kojima je osnovao SNS (Srpski narodni savez).\nEdin 2 svibnja, 2021\nSAD: U Newarku muslimanke s hidžabom mogu raditi kao policajke\nBitka na Bedru – Kurra hfz. dr. Dževad ef. Šošić


Ishrana i dijeta prema zodijačkom znakuAstroZenit by Jasminka Holclajtner | AstroZenit by Jasminka Holclajtner\nIshrana i dijeta prema zodijačkom znaku\nVoće, za Ovna da smiri nervni sistem\nKao vatreni znak ima uglavnom ubrzan metabolizam, može patiti od glavobolja i povišenog krvnog pritiska koji muški predstavnici uglavnom rešavaju alkoholom ili sprotom. Skloni preterivanju u ishrani, trebalo bi da uvedu redovne obroke sa dosta voća koje uglavnom i ne primećuju. Meso vole, posebno sa roštilja ali njihovom organizmu više prija riba i lagana salata što im pomaže da ne budu preterano nervozni. Ovnovi su skloni da jedu veće količine čokolade i slatkiša jer su najveća deca Zodijaka čak, po pitanju hrane i razmaženiji od Blizanaca pa bi bilo dobro da se i u tom pogledu obuzdaju.\nBikovi vole dimljeno meso\nPiza za Blizance zbog ubrzanog metabolizma\nSladoled za Raka koji voli slatkiše\nHamburgeru nijedan Lav ne može da odoli\nČokoladna torta za Devicu kada je nervozna\nČokoladne bombone za Vagu za bolje raspoloženje\nCrno vino Škorpija ne odbija\nSvaki Strelac voli krompir\nJarcu nedostaje kalcijum – sir je najbolji izvor\nVodolija voli povrće\nRibe ne odbijaju morsku hranu\n(Tekst objavljen u časopisu “Bilje i zdravlje” kompanije Novosti 2010.)


U Istočnom Sarajevu uhapšen organizator otmice Koljančića | Palelive.com\nPočetna Novosti Aktuelnosti U Istočnom Sarajevu uhapšen organizator otmice Koljančića\nPripadnici Ministarstva unutrašnjih poslova Republike Srpske (RS) su na području Istočnog Sarajeva lišili slobode Borišu Delevića iz Novog Sada zbog sumnje da pripada kriminalnoj grupi koja je organizovala otmicu banjalučkog biznismena vlasnika kafića „Kajak“ Stanislava Koljančića, saznaje Srna u Specijalnom tužilaštvu RS.\nU Tužilaštvu je u toku saslušanje Sauda Filipovića, bivšeg ministra pravde u Vladi Dragana Mikerevića, i Izeta Šahinovića iz Bihaća, koji su u petak kasno lišeni slobode pod sumnjom da su članovi organizovane kriminalne grupe koja je izvršila Koljančićevu otmicu.\nFilipović, koji je notar u Prijedoru, sumnjiči se i da je nezakonito sačinio notarske isprave na štetu Koljančića, saznaje Srna u Specijalnom tužilaštvu.\nSrna saznaje da je Šahinović, nosilac „zlatnog ljiljana“, bivši pripadnik 505. bužimske brigade takozvane Armije BiH. Do 2002. godine bio je komandant Jedince za podršku MUP-a Unsko-sanskog kantona.\nSudija za prethodni postupak Okružnog suda u Banjaluci odredio je jednomjesečni pritvor Daliboru Džombiću osumnjičenom za krivično djelo organizovanog kriminala u vezi sa krivičnim djelom otmice Koljančića, potvrđeno je ranije Srni u ovom sudu.\nPolicija traga za Žarkom Milanovićem iz Banjaluke zbog sumnje da pripada kriminalnoj grupi koja je organizovala otmicu Koljančića.\nU Sarajevu uhapšen i Žarko Milanović\nPolicija Kantona Sarajeva noćas je uhapsila Žarka Milanovića iz Banjaluke zbog sumnje da pripada kriminalnoj grupi koja je organizovala otmicu banjalučkog biznismena vlasnika kafića „Kajak“ Stanislava Koljančića. Milanović je u stanu u federalnom Sarajevu i biće priveden u Specijalno tužilaštvo RS.\nOpširnije: Organizator otmice srbijanski biznismen Boriša Delević, Nestao bivši vlasnik kafića Kajak\nPrethodni članakRomanija savladala Jedinstvo iz Brčkog 4:1\nNaredni članakGvozdene kočije stigle u Višegrad


Danas Beograd bira novog gradonačelnika - www.lobi-info.rs\nDanas Beograd bira novog gradonačelnika\nSednica Skupštine grada na kojoj će biti izabran 67. gradonačelnik Beograda počela je u 10.15, a već sat ranije krenulo je okupljanje građana na potezu od Glavne pošte u Takovskoj do Trga Nikole Pašića.\nMeđutim, posle samo par minuta određena je pauza kako bi komisija završila sa radom povodom ostavki koje su podneli pojedini odbornici, između ostalih Siniša Mali i Aleksandar Antić.\nOni, naime, zbog obaveza na svojim funkcijama u Vladi Srbije neće biti u mogućnosti da budu i poslanici u gradskoj Skupštini.\nU masi među okupljenima na Trgu Nikole Pašića nisu vidljivi nikakvi transparenti, ni poruke, ali kako su nam rekli, radi se o članovima i simpatizerima Srpske napredne stranke koji su „došli da daju podršku budućem gradonačelniku“.\nDa se radi o simpatizerima naprednjaka bilo je jasno kada je na sednicu stigao Dragan Đilas kojeg su dočekali zvižducima i povicima „ua“.\nNa drugoj strani, kada je pristigla delegacija SNS, na čelu sa kandidatom za gradonačelnika dr Zoranom Radojičićem, okupljeni su ih dočekali ovacijama, a mnogi su hteli samo da mu stisnu ruku.\nIzgleda da okupljeni građani danas imaju slobodan dan.\nNakon pisanja Lobija, kompanija istražuje slučaj Bara Reva\nŠta sve penzioneri mogu raditi u Beogradu potpuno besplatno


Raspored - Radio Slobodna Evropa, Nedjelja/nedelja 13 januar/siječanj 2008\nU emsiji, pored dnevnih aktuelnosti i oprečnih reakcija srpskog predsednika i premijera kada je reč o potpisivanju sporazuma sa EU, možete čuti i našu redovnu nedeljnu rubriku Press klub, čiji je gost glavni i odgovorni urednik Kikindskih novina, Željko Bodrožić.\nU emisiji ćete saznati šta o odluci Nenada Čanka da, nakon zajedničkog nastupa sa Liberalno demokratskom partijom na parlamentarnim izborima, podrži Borisa Tadića za predsednika, za naš program kaže lider LDP-a, Čedomir Jovanović. Čućete i kako pojedini predsednički kandidati angažuju folk zvezde kako bi privolele glasače da izaberu baš njih. Emitujemo i kraću verziju najnovijeg Mosta Radija Slobodna Evropa, u kojem se razgovaralo o položaju radnika u Srbiji i Hrvatskoj. Naši sagovornici bili su dva sindikalna lidera: Branislav Čanak, predsednik Ujedinjenih granskog sindikata Nezavisnost u Srbiji, i Krešimir Sever, predsednik Nezavisnih sindikata Hrvatske.\nU emisiji govorimo o prvoj presudi Suda za ljudska prava u Strazburu, kojom se nalaže isplata penzija prema mjestu sticanja tog prava, a ne prema mjestu boravka, tokom ratnih godina. Članovi Udruženja vlasnika nacionalizovane i konfiskovane imovine protiv izmjena Zakona kojim će se omogućiti otkup stanova nosiocima stanarskog prava a izvornim vlasnicima biće ponuđeni zamjenski stanovi. Ministar za izbjeglice u Vladi RS Omer Branković, govori o planovima ovog Ministrstva za tekuću godinu.


Podznak Lav ukazuje na osobe kojima je veoma bitan ponos kao i utisak koji ostavljaju na druge ljude. Trude se da se predstave u najboljem svetlu i umeju da budu ponosni na svoje vrline kao i na svoje realne uspehe i to naročito na one svoje uspehe koje su ostvarili bez preterane tuđe pomoći. Vole da budu istovremeno uzor i autoritet drugima i često su radi da prihvate ulogu lidera. Podznak Lav ukazuje na osobe koje su u mnogim situacijama cenjene i poštovane čak i od svojih neistomišljenika. Često ih krasi velikodušnost. Samouverenost im može biti od koristi neretko u tom smislu što mogu ostavljati utisak osoba koje i drugima ulivaju sigurnost. Poželjno je da u međuljudskim odnosima nastoje na izbegavanju preterane teatralnosti kao i preterane dominacije nad drugima.\nU ljubavi uglavnom nastoje na nesputanom ispoljavanju snažnih osećanja.\nIako se olako pretpostavlja za osobe sa podznakom u Lavu da su uobražene i previše gorde to ipak često nije tako u praksi a to bolje mogu primetiti one osobe sa kojima provode više vremena i koje su im bliskije. Podznak Lav ukazuje na osobe koje umeju da cene mnoge svoje kvalitete i sposobnosti i koje umeju da istaknu svoje vrline i uspehe kao i da nekim svojim postupcima impresioniraju druge ali najčešće nisu osobe koje su suviše uobražene niti preterani hvalisavci "bez pokrića" već su to često ambiciozne osobe, spremne na rad i angažovanje radi postizanja dobre satisfakcije.\nZbog snažnog osećaja ponosa ove osobe ponekad nisu spremne da budu dovoljno disciplinovane ili da se u dovoljnoj meri i u skladu sa situacijom prilagode nekim moćnijim autoritetima.\nPodznak Lav dodatno ukazuje i na osobe koje su u mnogim situacijama, naročito na poslovnom planu, spremne da na neki način inspirišu i druge ljude da se u većoj meri posvete ostvarenju zajedničkih i ličnih ciljeva.\nOsobama kojima je podznak Lav, Sunce može imati neuobičajeno značajan uticaj u ličnom horoskopu.


Srbija u zamci lažnih investicija, lažnih evrointegracija, lažnih ministara i lažnih perspektiva\nVreme raspleta i nade\nUmesto da prihvate neverovatnu privilegiju što imamo status najpovlašćenije nacije u trgovinskim odnosima sa Rusijom, vlastodršci u Srbiji na čelu sa Aleksandrom Vučićem i Tomislavom Nikolićem ostvaruju američke i britanske planove o udaljavanju Srbije od ruske ekonomske, vojne i političke moći. Da taj "projekat" neće ići kako su oni zamislili, direktno i indirektno saopštio je nedavno predsedniku Srbije ruski ambasador Aleksandar Čepurin. Američka diplomatija u Beogradu nije zaboravila Čepurinovu podršku Srbima u Kosovskoj Mitrovici, a Čepurin nije zaboravio pokušaj sprdnje sa njim preko pijanih srpskih ministara. Dolazi vreme raspleta. U decembru počinje izgradnja gasovoda Južni tok kroz Srbiju. Biće to kraj jedne izdajničke politike, vođene od strane srpskih vlastodržaca više od jedne decenije.\nPreko dvadeset godina Srbija nema nijednog saveznika u svetu!\nIzolacija od ostatka sveta počela je sa siledžijskom politikom režima Slobodana Miloševića, koji je hteo čak i velikoj Rusiji da pokaže "pravi put", pa je iz Beograda podržavao povratak komunističke diktature i sovjetizma i otvoreno zagovarao pad Mihaila Gorbačova, a potom Borisa Jelcina.\nKad je napravljena zavera protiv Gorbačova, Mirjana Marković je organizovala i koktel u Generalštabu ondašnje SRJ! Od tada do danas, svaka srpska vlada, uz stalnu podršku Zapada, radila je manje ili više otvoreno protiv bilo kakvog političkog, ekonomskog, vojnog, pa čak i kulturnog okretanja prema Rusiji.\nPred kraj života, i bivši predsednik srpske vlade Zoran Đinđić, postao je svestan u kom pravcu Zapad hoće da odvuče Srbiju, tačnije, da je i Srbija i ostatak Jugoslavije za njih jedno "plemensko pitanje" a ne odnos prema civilizovanim državama i narodima. Nekoliko godina kasnije, kad se pojavila garda iz Ohaja (koja je u Americi nešto kao policijska brigada sa Banovog brda), sa idejom da bude "instruktor Vojske Srbije", bilo je jasno kako Amerika vidi i ovu državu i njene građane.\nProtiv okretanja Srbije prema ruskoj imperiji, njenom ekonomskom, vojnom i političkom uticaju u svetu, već dve decenije punom snagom rade iz Vašingtona, Londona i Brisela, preko ovdašnjih plaćenika koji se smenjuju na vlasti. Obilatu pomoć u toj propagandi pruža i takozavni nevladin sektor sa svojim istaknutim ličnostima. Oni su zaduženi za širenje rusofobije, čak i prostačkim metodama, poput širenja panike da će Srbija biti pretvorena u "rusku guberniju".\nI politika Aleksandra Vučića i Tomislava Nikolića nastavila je sa antiruskom politikom i potpuno se predala zadatku Vašingtona: Srbiju gurnuti što dalje od Rusije! Vučić je čak i u pregovorima o Kosovu, kad je spisak uslova EU postao nepodnošljiv, ogorčeno rekao: "...Na ovaj način ćete imati Rusiju u Srbiji!".\nDa bi Vučićeva i Nikolićeva briga za "prijatelje sa Zapada" bila jasnija, treba znati da je još 2003. godine u američkom Kongresu, između nekoliko spoljnopolitičkih klanova koji se bave ovim delom Evrope preko takozvanih evroatlanskih integracija, odlučeno da Srbiju treba isključiti iz svetskog i evropskog razvoja, izolovati je i sprečiti na svaki način njenu integraciju sa Rusijom.\nMonstruoznim poslom daljeg porobljavanja Srba, predvideli su u Vašingtonu i kako treba dovesti Srbiju u situaciju da mora da uvozi i osnovne poljoprivredne i prehrambene proizvode. Kao posledica toga, došlo je do potpisivanja takozvanog Sporazuma o stabilizaciji i pridruživanju (SSP) sa državama članicama Evropske unije. Prelaznim sporazumom o trgovini i trgovinskim pitanjima Srbije i EU predviđen je potpuno slobodan uvoz industrijskih proizvoda iz EU od 1. januara 2014.\nTako je naprednjačka vlast ostvarila ključnu ideju nekoliko američkih kongresmena i lobističkih grupa: uvoz hrane iz EU i time proizvodnji hrane u Srbiji potpisali smrtnu presudu. Zvanično, biće delimično zaštićeno samo 20 odsto proizvoda, nezvanično, biće to potpuna likvidacija srpske poljoprivrede, industrije hrane...\nZa nekoliko meseci, plan će biti realizovan: Srbija će uvoziti 70 odsto poljoprivrednih i prehrambenih proizvoda, i postaće potpuno zavisna od uvoza.\nEvropska unija i SAD, intenzivno rade na daljem davljenju Srbije. Poraženi još nije dovoljno poražen. U tome im pomažu lokalni špijuni, secikese i plaćenici, isti onaj orkestar koji je svirao na grobu Srbiji dok je bombardovana 1999. godine. Jedni su to radili kao patriote, a drugi kao izdajnici. Danas su i jedni i drugi na istom zadatku. Srbiju treba dokusuriti, ili je naterati da se povinuje ulozi male balkanske rupe, u kojoj će se kriti prljav novac i kriminalci, gde će orgijati trećerazredne diplomate- "zavrtači ruku" i ekonomske ubice.\nNemačka je jedina evropska velesila koja šalje nedvosmislene signale gde je Srbiji mesto, da treba da se okrene prema Rusiji i njenim ogromnim potencijalima (pogledati tekst dopisnika Tabloida iz Berlina, Fridriha Emkea, u ovom broju, pod naslovom I Berlin na istoku). Razlog je vrlo jasan: Nemačka ne želi još jednog sirotana u Evropskoj uniji, a Rusija ne želi da je mali balkanski satrapi zaustavljaju u velikim projektima kakav je gasovod Južni tok. Nemačka ima više od pedeset strateških sporazuma sa Rusijom, većinu svog izvoza plasira na rusko tržište i uz Rusiju se i sama podigla do nivoa najmoćnije države na kontinentu. To nije država koja će protivrečiti Rusiji.\nŠala, šala, pa vešala...\nSvoju moć, Rusija je pokazala na planiranom nasilju SAD prema Siriji. Tamo je priča završena. Rusija će krenuti da rešava i pitanje Srbije, koja je centralna država na Balkanu. Poslednje upozorenje zbog namernog odugovlačenja realizacije strateških sporazuma Rusije i Srbije, u ime Ruske federacije, uputio je režimu Vučić-Nikolić ambasador ove velike sile, Aleksandar Čepurin.\nSvedoci koji su prisustvovali tom razgovoru, ostali su zatečeni kada je Čepurin opomenuo Nikolića, da će radovi na izgradnji Južnog toka u Srbiji ići po planu, da izgradnja gasovoda počinje u decembru ove godine i da ništa taj projekat neće zaustaviti, ali i da će Rusija ostvariti i projekat rekonstrukcije železnice u Srbiji i druge strateške projekte na koje je Srbija, očito zaboravila, a koje su potpisale prethodne vlade u Beogradu i Moskvi.\nNastupila je neprijatna tišina, a Nikolić je, kaže Tabloidov izvor u predsedništvu, pokušao da kaže nekoliko uopštenih fraza, par uobičajenih "šarenih laža", a uputio je i vrlo drzak poziv Rusiji da "podrži ulazak Srbije u EU"! Ali, tu priču je Čepurin od Nikolića čak dva puta slušao, poslednji put u maju mesecu 2013. godine, kada je, nakon njihovog sastanka, posebnim diplomatskim kanalima skrenuta pažnja srpskim vlastima da prestanu sa opstrukcijom potpisanih sporazuma, a posebno sa opstrukcijom izgradnje Južnog toka, te da Rusiju ne zanimaju nikakve evropske integracije Srbije, niti da postoje naznake da bi u ovoj generaciji to moglo da se desi.\nNa žalost, suprotno od volje većine građana u Srbiji, ni Aleksandar Vučić ni Tomislav Nikolić ne uvažavaju činjenicu da je Rusija velesila sa kojom se tako ne razgovara. Ni jedan ni drugi ne obaziru se na činjenicu da je sa najviših mesta u Moskvi, već odavno rečeno da "...politička etika Rusije i Evropske uniji nisu iste". Na ovo je u više navrata srpskim vlastodršcima, a posebno Borisu Tadiću, skrenuo pažnju i bivši ruski ambasador Aleksandar Konuzin. Niko od njih to nije shvatio ozbiljno.\nBahati, raspojasani, opsednuti Zapadom i novcem koji su dobili da rade protiv Rusije, ali i protiv Srbije, Nikolić i Vučić, ali i pojedini nesmenjivi i teško smenjivi ministri, utrkivali su se da od Rusije traže i novac i investicije, ali pod uslovom da Rusije i ruskih interesa u Srbiji i na Balkanu uopšte nema! Više puta im je stavljeno do znanja da paze šta čine, da rade protiv svog naroda i protiv svoje države, ali je strast prema izdaji bila jača...\nDopustila je naprednjačka vlast i da novog ruskog ambasadora Aleksandra Čepurina izloži sprdnji, i to ne jednom! Amerikanci su hteli da mu se revanširaju za snažnu podršku koju je on pružio Srbima u Kosovskoj Mitrovici, koja se dešavala u isto vreme kada je Aleksandar Vučić širio evroatlansku histeriju, obećavajući svojim sunarodnicima da će ih čuvati NATO pakt". Scenario je bio takav da ismeju i Ruse i Čepurina.\nPrilika se "namestila" u aprilu mesecu 2013. godine, kada je, zbog niza naoko smešnih događaja, ruski ambasador demonstrativno napustio ceremoniju dodele ordena Belog anđela generalnom direktoru "Lukoil Srbija" Aleksandru Panfilovu. Glavni "junak" predstave bio je, sada već bivši ministar saobraćaja, Milutin Mrkonjić sa svojim dobro poznatim prostačko-kafanskim stilom.\nSrbija u "otomanskom" savezu?\nBilo na ovakav prostački način, izlaganjem poruzi, ili ozbiljnim sprovođenjem volje zapadnih sila, Aleksandar Vučić i Tomislav Nikolić preko svojih klovnova i lažnih ministara bez diplome (poput Lazara Krstića) snažno vode Srbiju u potpunu izolaciju. Cilj je da i poslednji mogući saveznik Srbije ode odavde zgađen. U međuvremenu, čitav niz novih, neverovatnih prevara, počeo je da izlazi iz njihovih kabineta.\nTako je samo jedan dan posle najave kredita od sto miliona dolara iz Emirata, stvorena atmosfera u kojoj je već unapred taj novac višestruko potrošen! Već su se u vladi Srbije trljale ruke kako će malo od "tih 100 miliona" uzeti za popunjavanje fondova, ali i za neke "crne fondove" u vladajućim strankama.\nI dok se ovako banditska slika sadašnjih srpskih vladara besramno prikazuje u njihovoj štampi, traju, kao na traci, skandali i afere, lični obračuni, fantomski spiskovi otkaza, sumnje o kontaktima policije i organizovanog kriminala...\nDok se policija bavi sobom i svojim ratovima, deca se u školama međusobno obračunavaju na najsurovije načine, ljudi ginu u saobraćajnim nesrećama, a porodično nasilje dostiže neslućene razmere. I spoljna i unutrašnja bezbednost Srbije je danas ugrožena kao što nikada u svojoj prošlosti nije bila. Posebno je opasno to što traju nerazjašnjeni procesi u bezbednosnim strukturama, zbog čega se širi i psihologija nesigurnosti građana. Širenje nasilja i kriminala samo su posledica ovih procesa.\nSnažno propadanje Srbije zbog volje Zapada, ali i zbog činjenice da na grbači svih građana sedi podaničko-izdajnička vlast, dovelo je "projektante" u Vašingtonu i Londonu do ideje da ovaj deo Balkana "vrate Turcima"!\nSrbija bi u tom kontekstu bila ključni "partner" Turske, a Turska, koja nikada neće ući u Evropsku uniju, dobila bi neku vrstu kompenzacije (malu, balkansku Evropu). Javnosti u Srbiji je promaklo stvaranje takozvane "zapadnobalkanske šestorke" (koju su na Zapadu nazvali "Western Balkan Six) koju je obznanio ministar inostranih poslova Crne Gore Igor Lukšić. Pretpostavlja se da će u "šestorku" ući Srbija, Crna Gora, Makedonija, Bosna i Hercegovina, Albanija i Kosovo.\nOvu angloameričku ideju, Lukšić je morao nekako da opravda, pa je nevešto objašnjavao da će se "balkanska šestorka" baviti ujedinjenim ulaganjima u oblasti infrastrukture i u oblasti borbe sa organizovanim kriminalom, kao i "smanjenjem troškova ekonomskih tranzicija". Od Pakta za stabilnost jugoistočne Evrope koji je još 1999. godine javno predstavljen u Sarajevu, pa sve do pokušaja stvaranja slobodnog trgovinskog i bezviznog prostranstva u regionu, svaki od tih projekata je imao svoju mračnu pozadinu.\nCilj je bio i ostao jedan: napraviti paravan za izolaciju Srbije (i još par zemalja nekadašnje Jugoslavije) od Rusije. Treba podsetiti da je pod maskom Pakta za stabilnost jugoistočne Evrope, finansirana izgradnja institucija samoproglašene albanske države na Kosovu i Metohiji. Istovremeno, dok je ova pošast harala Srbijom, plaćena medijska histerija protiv ruskih ulaganja dostizala je nivo patološke mržnje prema svemu što je rusko. Nijedan režimski medij u Beogradu nije propustio priliku da zastrašuje građane ruskim investicijama.\nAli, i tome je došao kraj. Početak izgradnje Južnog toka u decembru mesecu ne mogu sprečiti ni američki lobisti, ni njihove pare, a ponajmanje razni "Insajderi" TV B92.\nSutra je već stiglo\nZbog poznatog Prelaznog trgovinskog sporazuma sa Evropskom unijom, Srbija je ukinula i smanjila carine za mnoge industrijske i prehrambene proizvode iz Evrope, pa su od početka 2013. godine ukinute carine i na brojne proizvode široke potrošnje. Kad 1. januara 2014. godine srpsko tržište bude potpuno otvoreno slobodnom uvozu roba iz EU, biće to kraj srpske proizvodnje. Evropska unija godišnje daje čak 50 milijardi evra subvencija za svoju poljoprivredu pa će ovakvo otvaranje granica za jeftinije proizvode dovesti srpske proizvođača do bankrota.\nNije to jedini vid perfidnog ubijanja. Ovih dana Međunarodni monetarni fond od Srbije traži ukidanje bonusa za vojsku i policiju i da solidarni porez u javnom sektoru bude za sve plate i penzije veće od 40.000 dinara, kao i dodatna otpušanja u javnom sektoru. I dok je potpuna propast blizu samo nekoliko meseci, Aleksandar Vučić se šali sa gladnima izjavljujući da se tu više ne radi samo o pitanju promene načina razmišljanja, već i načina ponašanja, i dodaje: "...Bez obizra što će politička cena biti visoka, Imaćemo podršku mnogih prijatelja...".\nNadajući se, valjda, da će ti Vučićevi "prijatelji" i njemu pomoći, oglasio se i direktor vazda režimskog RTS-a, Aleksandar Tijanić rečima: "...Svi su rokovi prošli. Bez državne pomoći mi ne možemo ni sutra da radimo...".\nSutra je već stiglo, ali, Vučić, Nikolić, Tijanić i drugi reptili koji gutaju sve što se progutati može, i dalje dave Srbiju. Zahvaljujući njima, ona se našla na sto dvadesetom (od 140) mestu zemalja rangiranih po indeksu prosperiteta ekonomije, od najgore ka najprosperitetnijoj. Tačnije, nalazi se između Nigerije i Ruande.\nSve govori da iz beznadežne geostrateške bitke Zapada sa novom i moćnom Rusijom, Srbija gubi zahvaljujući svojim petokolonašima, a ne zahvaljujući volji naroda. Početak izgradnje gasovoda Južni tok, morao bi da bude i momenat razlaza sa onima koji su spremni samo na rasprodajhu i izdaju.\nVučićev kvantni sunovrat\nSrbija u ekonomskom i finansijskom smislu nije na ivici ambisa, već je uveliko u njemu. Takozvani "kvantni skok" najavljivan od prvog potpredsednika vlade Aleksandra Vučića, svodi se na prelazak iz bede u potpuno izumiranje.\nMinistar finansija Lazar Krstić, najavljivan kao vunderkind i spasilac propale srpske ekonomije, po oceni stručnjaka koji, za razliku od njega, imaju nespornu diplomu nekog od prestižnih fakulteta, Srbiju vodi putem koji se završava "grčkim scenarijom". Bez obzira šta zakon predviđa, Srbija je danas u inostranstvu zadužena sa preko 83 odsto svog bruto domaćeg proizvoda (BDP). Nemačka, koja ima neuporedivo jaču i stabilniju privredu od srpske i koja je u stanju da servisira visoku zaduženost, zadužena je 80 odsto svog BDP-a.\nSve što je Krstić poslednjih nedelja uspeo da progovori o svom navodnom programu svodi se na dalje zaduživanje već prezadužene države. Aktuelna vlada je za samo godinu dana svog postojanja Srbiji natovarila dodatnih četiri milijarde evra kredita, što predstavlja oko polovine godišnjeg državnog budžeta. Na šta su otišle tolike pare? U obnovu privrede svakako nisu.\nPo infantilnoj Krstićevoj ideji Srbija treba da nastavi da se zadužuje, ali manje. Cilj Međunarodnog monetarnog fonda, odakle nam kao "spasilac" dolazi i Dominik Stros-Kan, već decenijama jeste da se zemlje zadužuju do mere kada više nisu u stanju da servisiraju kredite, kako bi njihove vlade prihvatile reforme kojima suverenitet predaju u ruke tuđina. Novca MMF uvek ima više nego dovoljno, jer ga nabavlja iz američkih Federalnih rezervi, jedinoj nacionalnoj banci na svetu koja samostalno i bez ikakvog državnog nadzora odlučuje kada će da se uključi mašina za štampanje para. Zbog toga dolar već odavno nema nikakvo pokriće, ali je zato jeftino sredstvo za kupovinu neke nezavisne države.\nNe treba na ovom mestu zaboraviti ni da je Krstić 2001. godine postao učesnik u Yale World Fellow programu, osmišljenom upravo da kreira buduće lidere koji će svoje zemlje da bace u čelični zagrljaj Vašingtona i svetskih bankara. Isti program je prošao i Aleksej Navalni, neuspeli antiputinovski revolucionar čiji je cilj bio povratak Rusije pod kontrolu Brisela i Vašingtona. Istovetno školovanje na ovom kursu imala je i Garentina Kaja, savetnica za spoljnu politiku navodne kosovske predsednice Jatifete Jahjage.\nPolitika svetskih bankara predvođenih MMF-om je neprestano zaduživanje kako zemlja ne bi mogla više da se izvuče iz začaranog kruga uzimanja novih kredita za otplatu onih starih. Primer Grčke je u tom smislu više nego poučan, jer su umerenu zaduženost države do pred sam bankrot potvrđivale sve one agencije koje kontroliše Volstrit, odnosno najvažniji svetski bankari. Isti ti "stručnjaci" danas guraju Srbiju u propast servirajući neukom narodu kako je usporavanje zaduživanja u stvari njegovo smanjivanje.\nPošto ministar finansija Krstić i ministar privrede Saša Radulović od ranije imaju potpuno različita mišljenja o načinima izlaska Srbije iz krize, pri čemu ni jedan od njih dvojice ne nudi realan plan, investicije u srpsku privredu su poslednjih nedelja potpuno zamrle.\nU jednoj siromašnoj državi, kao što je Srbija, za očekivati bi bilo da gladno stanovništvo vadi poslednju ušteđevinu iz slamarice ne bi li nekako preživelo. Upravo obrnuto se dešava, jer devizna štednja je za poslednjih godinu dana porasla za 5,6 odsto, a dinarska za čak 32 odsto.\nOvo je jasan znak vlastodršcima da u Srbiji ne vlada za investitore pogodna klima i da ne treba na prvom mestu štedeti i uzimati nove kredite, već stvoriti ambijent koji bi pospešio ulaganja u privredu. Jedini problem je u tome što stručnjaci sa sumnjivim diplomama nikako nisu sposobni da sprovedu jedan ovako komplikovan i težak zahvat, već im je lakše da slušaju svoje strane mentore i nastavljaju državu da dublje guraju u živo blato. Pošto je i ministar privrede stručnjak za let lampe, ali ne za industriju, nije nikakvo čudo što se državi kao navodni lek prepisuje upravo ono što će na najbrži način da je ubije.\nČak je i Mlađan Dinkić, čovek koji je bezočno opljačkao i uništio srpske finansije, uspeo da ismeje mladoumnog Krstića i njegov plan štednje. Uvođenje solidarnog poreza, koji bi morali da plaćaju bukvalno svi oni koji u Srbiji ne gladuju, a o čemu sanja navodni diplomac Jejla, srpski budžetski deficit bi anulirao za nešto više od 11.000 godina, odnosno to bi Srbiju do fiskalne stabilnosti dovelo posle 130. veka nove ere.


Otežan pristup kompletnoj evidenciji akcionara\nCentralni registar HoV je od danas zakomplikovao pristup jedinstvenoj evidenciji akcionara. Čuvena knjižica preko koje je dostupan kompletan spisak svih akcionara i dalje je tu, ali sada je pri svakom pristupu potrebno ukucati šifru koja se sastoji od niza slučajno izabranih karaktera prikazanih kao slika. Ovakav sistem se naziva “CAPTCHA” (pogledajte recimo tekst na Wikipediji) i obično se koristi da bi otežao automatizovan pristup web robotima i programima za automatsko prikupljanje podataka, što je pretpostavljamo i bio razlog da CRHoV uvede ovakav način zaštite.\nKolateralna šteta ove promene je što će sada korisnicima sajta trebati više vremena da dođu do informacija i kompletnog spiska akcionara, ali na sreću spisak je i dalje dostupan – nekoliko trenutaka više za kucanje šifre nije strašno da bi došli do spiska akcionara firme koji vas interesuje :). Nadam se da će se ovaj put na tome završiti i da nikome u CRHoV-u neće ponovo padati na pamet loše ideje da ukinu kompletne spiskove.\nJoš jedan sajt (ovaj put u formi blog-a) na kome se mogu pratiti neke promene broja akcija po podacima iz Centralnog registra HoV je BeleksBirro. Ovde se podaci prate samo za neka od akcionarskih društava koja se kotiraju na Belex-u i promene se prikazuju na dnevnom nivou. Zanimljivo je što se za praćenje koristi program CRpromene sa ovog sajta. 🙂\nInvesto.rs je novi sajt za investitore sa zanimljivom opcijom za praćenje promena u CRHoV. Kada odete na stranu sa informacijama o izabranoj kompaniji, pored osnovnih podataka izvučenih sa Belex-a, biće prikazan i spisak svih promena vlasništva odnosno broja akcija (po podacima izvučenim iz CRHoV) za nedelju dana unazad (odnosno pet dana trgovanja). Još jedna korisna opcija je što možete kliknuti na neko ime u spisku (recimo naziv firme ili kastodija) i time dobiti kompletan portfolio vezan za to ime. Za ovu drugu opciju potrebno je registrovati se na sajtu, ali je registracija besplatna.\nDa li ste pratili priču o pokušaju da se ukine transarentnost Centralnog registra HoV i ukinu kompletni spiskovi akcionara? U najnovijem nacrtu izmena zakona koji je objavljen na sajtu Ministarstva finansija, nema više spornog predloga, što znači da ostaje zakonska formulacija “Podaci iz jedinstvene evidencije akcionara izdavaoca su javni podaci i objavljuju se na internet stranici Centralnog registra na način propisan aktima Centralnog registra.”. Dakle ovo se ipak dobro završilo (osim za one koji su hteli da se spiskovi sakriju), pa će CRpromene i dalje biti program od koristi. 🙂\nNova opcija u CRpromene verziji 1.10 je “Promena redosleda” i ona pruža pregled onih čiji se broj akcija smanjivao ili povećavao, ali tako da se ovi podaci vide poređani po veličini akcionara, odnosno poziciji na listi. Ova opcija se koristi na isti način kao i “Promena broja akcija” – potrebno je izabrati html datoteke snimljene sa CRHoV (staro i novo stanje) i kliknuti na “Prikaži promene”. Program će obraditi podatke, posle čega se možete prebacivati između pregleda na “Promena broja akcija” ili “Promena redosleda” – samo kliknite na odgovarajuću stranu (tab). Zbog istovremene obrade podataka za oba spiska, kod dužih spiskova program radi za nijansu sporije nego prethodna verzija, ali pretpostavljam da ne predstavlja problem to što će se na rezultat čekati koji trenutak duže. 🙂\nNa ekranu “Promena redosleda” nalaze se opcije “Pregled svih” i “Samo sa promenama”. Podrazumevana opcija je pregled svih akcionara na listi (ovo je korisno za praćenje promena kod najvećih akcionara), dok će druga opcija prikazati samo one akcionare koji su promenjeni (ovo je zgodnije ako je spisak akcionara dugačak, a nije bilo mnogo promena). U koloni “Stari red.br.” je prikazan redni broj akcionara u listi po prethodnom stanju (prikazuje se “-” ako nije bilo starog stanja, tj. akcionar je novi u listi), dok “Novi red.br.” prikazuje novu poziciju (uz “-” ako akcionara više nema na spisku), a lista je poređana po redosledu novog stanja.\nNadam se da će kratak primer najbolje pokazati čemu služi ova opcija. Za primer je uzeta AIK banka i stanje na početku i kraju Januara 2008. Može se videti da je u vrhu liste akcionara bilo prilično živo – neki od najvećih akcionara su prodavali akcije, a neki su kupovali.


Mera Vlade | Podsticanje zapošljavanja\nKao i u kampanji 2012. godine, tako se i pred martovske izbore 2014-te. jedno od najčešćih obećanja među svim političkim akterima odnosilo upravo na podsticanje zapošljavanja. BIRN-ov monitoring izborne kampanje pokazuje da se svaka četvrta poruka odnosila na zapošljavanje. Sprovedene mere u ovom segmentu jesu poreske olakšice za poslodavce odnosno omogućavanje povraćaja dela plaćenih poreza i doprinosa na zarade za novozaposlene i raspisivanje javnih poziva i konkursa u okviru programa i mera aktivne politike zapošljavanja Nacionalne službe za zapošljavanje.U prethodnih nekoliko godina u Srbiji je bez posla ostalo više od pola miliona ljudi. Prethodna, ali i aktuelna Vlada je u ispunjavanju ovog obećanja ocenjena kao neuspešna.\nApril 2015. Nacionalna služba za zapošljavanje (NSZ) subvencionisaće 3.130 ljudi koji imaju nameru da pokrenu sopstveni posao, uskoro će biti raspisan i javni poziv za realizaciju javnih radova, a programima i merama te institucije tokom godine biće obuhvaćeno oko 25.000 ljudi, izjavio je direktor NSZ Zoran Martinović.\nJanuar 2015. U 2015. bi, tokom procesa rešavanja sudbine preduzeća u restrukturiranju i privatizacije, čak oko 20.000 ljudi moglo da ostane bez posla. Nacionalna služba za zapošljavanje je za 2015. pripremila mere aktivne politike zapošljavanja za čak 30.000 ljudi, što je čak pet puta više, nego ove godine.\nMart 2014. SNS je u predizbornom ciklusu naglasio da će ova stranka reformama zakonodavstva vezanim za rad omogućiti lakše zapošljavanje mladih žena, ali i onih starijih od 40 godina koje lakše dobijaju otkaz, a teže nalaze novi posao.\nFebruar – mart 2014. SNS je u predizbornoj kampanji obećao da će „uvesti mere koje će važiti dve godine – od 1. maja 2014. godine do 1. maja 2016. i da će to biti posebni podsticaji za sve one koji mogu da zaposle više od 200 ljudi.”\nFebruar – mart 2014. Aleksandar Vučić je izjavio da će „za naše privrednike spremiti sledeću stvar: svi koji imaju više od pet zaposlenih i hoće još jednog radnika, biće oslobođeni radnih poreza u najmanje dve godine i ne samo za tog jednog koga će da zaposle, nego za još jednog kojeg već imaju na platnom spisku.” Kako je kasnije dodao u svom obraćanju, „to znači da bi ih novozaposleni radnik koštao 15 do 20 odsto svih troškova i da se time očekuje podsticanje značajanog zapošljavanja kod naših biznismena.”\nNovembar 2015. Fabrika “Leoni” u Doljevcu pored Niša, koja se bavi proizvodnjom automobilskih kablova za vozila “jaguar” i “landrover”, počela je sa rad u punom kapacitetu, što je presecanjem vrpce simbolično označio premijer Aleksandar Vučić. Premijer Aleksandar Vučić izjavio je da je cilj da u naredne dve godine nezaposlenost u Srbiji padne ispod 15 odsto i pozvao nemačke kompanije da nastave da ulažu u Srbiju.\nMart 2015. Nacionalna služba za zapošljavanje (NSZ) raspisala je danas javne pozive i konkurse u sklopu programa i mera aktivne politike zapošljavanja predviđenih programom rada ove službe za 2015. godinu. Kako je saopštila NSZ, raspisan je, između ostalih, Javni poziv za učešće u finansiranju programa obuke na zahtev poslodavca, kao i za realizaciju programa sticanja praktičnih znanja, program stručna praksa, itd. Takođe je raspisan i javni poziv poslodavcima za dodelu subvencije za otvaranje novih radnih mesta.\nMart 2015. Za sprovođenje mera aktivne politike zapošljavanja u 2015. godini planirano je 2, 8 milijarde dinara, rekao je danas direktor Nacionalne službe za zapošljavanje (NSZ) Zoran Martinović\nMart 2015. Posle skoro godinu dana pauze, država će investitorima ponovo početi da daje podsticaje. Oni će za jedno otvoreno radno mesto dobijati i do 7.000 evra. Uredbu Vlade možete naći ovde.\nMart 2015. Za mere aktivne politike zapošljavanja osoba sa invaliditetom, ove godine predviđeno je 500 miliona dinara\nApril 2014. Privatniku koji narednih dana zaposli do devet radnika država će vratiti 65 odsto plaćenog poreza, a ukoliko ih prijavi više biće mu vraćeno čak 70 odsto od plaćenih državnih nameta. Najbolje će proći oni poslodavci koji budu zaposlili 100 i više radnika, jer će po tom osnovu imati povraćaj – 75 odsto uplaćenog poreza.\nJul 2014. Od 1. jula počela da važi Vladina mera o olakšicama za zapošljavanje novih lica. Poslodavac će imati pravo na povraćaj dela plaćenih poreza i doprinosa.\nJun 2014. Kako je pokazala analiza finansijskih izveštaja za 2013. godinu, koju je sprovela Agencija za privredne registre, srpska privreda je i dalje u padu. Broj zaposlenih u privredi opada i u Srbiji je prvi put opao ispod jednog miliona zaposlenih.\nJun 2014. Vlada je na 21. sednici donela Uredbu o prestanku važenja Uredbe o podsticanju zapošljavanja.\nJun 2014. Republička vlada je na sednici donela Uredbu o izmenama Uredbe o uslovima i načinu privlačenja direktnih investicija.\nMaj 2014. Poslanici republičkog parlamenta usvojili su izmene Zakona o porezu na dohodak građana na osnovu koga će privatni poslodavci od 1. jula dobiti poreske olakšice za svakog novozaposlenog radnika. Vlasnik firme imati pravo na povraćaj 65 odsto plaćenog poreza ako je zasnovao radni odnos sa najmanje jednim, a najviše sa devet radnika, 70 odsto ako zaposli od 10 do 99 radnika i 75 procenata za zapošljavanje najmanje 100 novih radnika. Poslanici su usvojili i izmene Zakona o doprinosima za obavezno socijalno osiguranje kojim se menja visina opšte stope doprinosa za penzijsko i invalidsko osiguranje, sa 24 odsto na 26 odsto, a da se istovremeno stopa doprinosa za obavezno zdravstveno osiguranje smanji sa 12,3 odsto na 10,3 odsto. Primena ovih novih stopa doprinosa počinje da važi od 1. avgusta.\nSeptembar 2015. Srbija je na listi Svetske banke o uslovima poslovanja, “Doing business”, objavljenoj pre godinu dana, na 91. mestu po uslovima poslovanja, što je manje nego 2013. godine. Dok se čeka novi izveštaj Svetske banke, privrednici kažu da je oporavak očigledan i da je aranžman sa MMF-om ključan. Pozitivna ocena MMF-a mogla bi da poveća priliv stranih investicija, što su potvrdili i češki privrednici prilikom zvanične posete Srbiji. I za srpske privrednike pozitivna ocena od međunarodnih finansijskih institucija je dobar signal.\nMart 2015. Prema novoj uredbi, državna pomoć biće dostupna firmama koje ulažu u proizvodnju, usluge koje mogu biti predmet međunarodne trgovine i strateške projekte. Ono što ovu uredbu čini drugačijom od prethodnih jeste to što će investitor moći da bira vrstu podsticaja – da dobije novac po otvorenom radnom mestu ili po veličini investicije.\nAvgust 2014. Pogodnost za poslodavce da ukoliko angažuju nove radnike ostvare pravo na povraćaj poreza na dohodak od 65 do 75 odsto nije bila dovoljan motiv direktorima i vlasnicima preduzeća da povećaju broj zaposlenih. Za mesec dana, kako je izjavio premijer Aleksandar Vučić, prijavile su se samo četiri firme.\nMaj 2014. Predložene zakonske izmene kojima se propisuje privremeno oslobađanje poslodavaca od plaćanja dela poreza i doprinosa na zarade novozaposlenih radnika neće pomoći rešavanju problema nezaposlenosti, niti osetnije suzbiti sivu ekonomiju, navodi se u oceni Fiskalnog saveta. Oni podsećaju i da se ovakvim merama u neravnopravni položaj stavljaju svi poslodavci koji danas rade pošteno i regularno, odnosno za svoje zaposlene plaćaju sve dažbine.\nPrema tvrdnjama prof. Milojka Arsića sa beogradskog Ekonomskog fakulteta, slične mere primenjivale su se u raznim državama sveta u prethodnim decenijama, ali se nisu pokazale delotvorne pa su mnoge zemlje od toga, ipak, odustale.\nDecembar 2014. Svake godine više od 32.000 ljudi ode iz Srbije, najviše u Nemačku, Austriju i Sloveniju, a među stručnjacima, najčešće odlaze upravo oni koji ovoj zemlji najviše fale.\nJul 2014: Lazar Šestović, vođa tima Svetske banke, rekao da je zapošljavanje prema ugovorima o delu postalo masovna pojava i da su ti radnici bolje plaćeni nego stalno zaposleni službenici, kao i da je to ozbiljan problem jer destimuliše stalno zaposlene.


Funkcija HomeGroup olakšava deljenje slika, muzike, dokumenata, video zapisa i štampača sa drugim osobama na kućnoj mreži. Kada podesite računar sa ovom verzijom operativnog sistema Windows, matična grupa će se automatski kreirati. Međutim, matičnu grupu možete kreirati i tako što ćete pratiti ove korake: Pogledajte ovaj video zapis da biste saznali kako da kreirate matičnu grupu (0:58)\nNa stranici Deljenje sa drugim kućnim računarima koji rade pod operativnim sistemom Windows 7 izaberite stavku Kreiranje matične grupe, a zatim pratite uputstva.\nAko na mreži već postoji matična grupa, Windows će vas pitati da li želite da joj se pridružite umesto da kreirate novu matičnu grupu.\nAko nemate kućnu mrežu, moraćete da je podesite da biste mogli da kreirate matičnu grupu. Više informacija potražite u članku Podešavanje kućne mreže u operativnom sistemu Windows 7.\nAko računar pripada domenu, moći ćete da se pridružite matičnoj grupi, ali nećete moći da je kreirate. Moći ćete da pristupate datotekama i resursima sa drugih računara iz matične grupe, ali nećete moći da delite sopstvene datoteke i resurse sa matičnom grupom.\nKada kreirate matičnu grupu, morate da joj dodate druge računare da biste mogli da pristupate deljenim bibliotekama i štampačima. Više informacija potražite u članku Dodavanje računara matičnoj grupi.


Tradicionalno praznično darivanje Fondacije Novak Đoković - Telegraf.rs\n23/12/19 | 11:01\nIspunjene novogodišnje želje 160 mališana\nFondacija Novak Đoković organizovala je dodelu novogodišnjih paketića i predstavu u u Pozorištu lutaka 'Pinokio' za decu iz Velike Plane, čije porodice koriste pravo na novčanu socijalnu pomoć. Svakom od 160 mališana ostvarena je novogodišnja želja potpuno personalizovanim paketićem, budući da su pre darivanja dobili priliku da crtežima i pismima Fondaciji pošalju svoje želje.\n- Praznici predstavljaju poseban period u godini kada svi pripremamo pokolone za naše najbliže. Međutim, veoma je važno da tada mislimo i na one kojima je potrebna dodatna podrška i pažnja. Porodicama koje koriste pravo na novčanu socijalnu pomoć kupovina prazničnih poklona predstavlja značajan novčani teret i izazov. Iz tog razloga, u želji da sva deca novogodišnji period provedu uz paketić i sa osmehom na licu, organizovali smo darivanje i predstavu - rekla je Maja Kremić, nacionalna direktorka Fondacije Novak Đoković.\nSedmu godinu zaredom, Fondacija misli na najmlađe i stara se o tome da novogodišnji pokloni budu usklađeni njihovom uzrastu i polu. U proteklih sedam godina podelili su preko 1000 paketića, a ove godine usrećili 160 mališana uzrasta od četiri do devet godina. Pored toga što je Fondacija ispunila želju svakog mališana ponaosob, potrudili su se da ih dodatno obraduju čestitkom, kozmetikom, knjigama, školskim priborom, garderobom, igračkama i slatkim paketom.\nU pripremi paketića za ovogodišnje praznično darivanje, Fondaciji Novak Đoković nesebično su pomogli njeni partneri, kompanije RaspberryPlum Ltd, Henkel Srbija, Chips way, Imperial, TC BIG Novi Sad, kao i izdavačka kuća JRJ, a kao i pozorište lutaka 'Pinokio'.\nMi smo rame za plakanje, roditelji dođu, plaču i vrate deci na Onkologiju: Nisam znala da li su suze ili kiša\nSin mi je stradao braneći mlađeg brata i njegove drugove: Potresan iskaz oca ubijenog Stefana (19)\nDrama "Hasanaginica" 30. decembra u Narodnom pozorištu


Novim rešenjima prevazilaze se problemi u primeni postojećeg Zakona o stečaju\nMinistarstvo privrede započelo je javnu raspravu o Nacrtu zakona o izmenama i dopunama Zakona o stečaju, koja će trajati do 30. oktobra 2016. godine.\nPrema rečima ministra privede, Gorana Kneževića, cilj ovih izmena je ubrzavanje procesa stečaja, što će doprineti boljem funkcionisanju privrede.\n"Cilj nam je da se ubrzaju procesi stečaja, ali i da se omogući svim poveriocima, koji su do sada bili izuzetno oštećeni u tom procesu, da što više profitiraju i što više monetiraju svoja potraživanja", rekao je ministar Knežević.\nOn je pozvao predstavnike državnih organa, sudova, javnih službi, stečajne upravnike, privrede subjekte i njihova udruženja, stručnu javnost, nevladin sektor i druge zainteresovane da uzmu učešće u javnoj raspravi kako bi dobili kvalitetan zakon, koji će, kako očekuje, biti usvojen već do kraja 2016. godine.\nNovim rešenjima prevazilaze se problemi u primeni postojećeg Zakona o stečaju ("Sl. glasnik RS", br. 104/2009, 99/2011 - dr. zakon, 71/2012 - odluka US i 83/2014), poboljšava položaj poverilaca, uz zaštitu interesa i očuvanje položaja preduzeća u stečaju.\nNacrtom zakona osigurava se aktivno učešće poverilaca u postupku odlučivanja od značaja za namirenje njihovih obaveza.


ŠEF KANCELARIJE ZA MLADE STEFAN ŽIVKOVIĆ OSUMNJIČEN ZA FALSIFIKOVANJE RADNOG ISKUSTVA DIPLOMIRANOG PRAVNIKA\nStefan Živković sumnjiči se da je falsifikovao trogodišnje radno iskustvo diplomiranog pravnika kako bi mogao da bude zaposlen kao šef Kancelarije za mlade u Nišu.\nŠef Kancelarije za mlade je početkom septembra uhapšen zbog sumnje da je izvršio krivično delo pranje para, zbog čega je gradski budžet oštećen za 1,8 miliona dinara.\nU Višem javnom tužilašvu navode da je zbog jedinstvenog odlučivanja falsifikovanje dokumentacije pridodato Živkovićevom predmetu za pranje para.\nŠef Kancelarije za mlade u Nišu Stefan Živković(30), koji je početkom septembra uhapšen zbog pranja para, sada je osumjičen i da je falsifikovao trogodišnje radno iskustvo u struci, kako bi ispunio uslove za ovu funkciju.\n-Sumnja se da je Živković od odgovornih osoba u „Omladinskog edukativnom centru“ i Univerzitetskom kik-boks klubu “Naissus” tražio da mu sačine potvrde o stečenom radnom iskustvu na poslovima diplomiranog pravnika u njihovim udruženjima. To mu je bilo neophodno kako bi formalno ispunio uslov od tri godine radnog iskustva u struci za zasnivanje radnog odnosa u Gradskoj upravi Grada Niš – navode u Ministarstvu unutrašnjih poslova u Nišu(MUP).\nU Višem javnom tužilaštvu u Nišu navode da je “krivično delo falsifikovanje dokumentacije pridodato predmetu koji se već njime bavi, a odnosi se na sumnju da je prao pare preko udruženja „Naisus saund“.\n-Sve je to združeno u jedan predmet radi jedinstvenog odlučivanja – dodaju u Višem javnom tužilaštvu.\nŠef kancelarije za mlade, bivši kik-bokser i omladinac Srpske napredne stranke uhapšen je 6. septembra zbog sumnje da je kao član Komisije za sufinansiranje muzičkog festivala “Naisus fest 2018” uticao da se ova manifestacija dodeli Udruženju “Naisus saund” na osnovu prethodnog dogovora sa organizatorima festivala.\nPrema navodima MUP-a, Žiković se optužuje da je na lažnim fakturama sa neistinito prikazanim troškovima festivala preko različitih računa izvučeno oko 1,8 miliona dinara koji su iz gradskog budžeta uplaćeni “Naisus saundu”.